recursal/Fanatic-Fandom huggingface dataset:
จักรพรรดิมัคซีมีเลียน โยเซฟที่ 2

**จักรพรรดิมัคซีมีเลียน โยเซฟที่ 2** ทรงเป็นไคเซอร์กาแล็กซีองค์ที่ 23 แห่งราชวงศ์โกลเดินบาม ครองราชย์ระหว่าง ปีอวกาศที่ 646 ถึงปีอวกาศที่ 659 รัชสมัยของพระองค์ถูกเรียกว่า "ยุคทอง" และพระองค์ก็ได้รับการยอมรับเป็นจักรพรรดิที่ดีที่สุดของราชวงศ์

## ประวัติ

จักรพรรดิมัคซีมีเลียน โยเซฟที่ 2 เมื่อแรกเกิดมียศเป็นเฟือสท์ เป็นพระโอรสองค์รองของจักรพรรดิฟรีดริชที่ 3 ผู้ปราชัย ที่ประตูแด่หม่อมนางหนึ่งที่เป็นขุนนางระดับล่าง ด้วยเหตุนี้ เขาจึงไม่มีขุนนางหนุนหลัง และตัวเขาก็ไม่มีความปรารถจะขึ้นครองราชย์ ผู้คนต่างมองว่าเขาไม่มีโอกาสได้ขึ้นครองราชย์

ภายหลังจากที่น้องชายต่างมารดาของเขาอย่างแกรนด์ดยุกแฮร์แบร์ท ผู้มีโอกาสครองราชย์ที่สุด ทำศึกแพ้ย่อยยับในยุทธการดากอน ทำให้แกรนด์ดยุกแฮร์แบร์ทถูกกักบริเวณและหมดโอกาสครองบัลลังก์

ภายหลังการสวรรคตของจักรพรรดิฟรีดริชที่ 3 เสด็จอาของพวกเขาจึงได้ขึ้นครองราชย์เป็นจักรพรรดิมัคซีมีเลียน โยเซฟที่ 1 อย่างไรก็ตาม หลังครองราชย์ไม่นาน จักรพรรดิมัคซีมีเลียน โยเซฟที่ 1 ก็ทรงสละราชสมบัติให้แก่แกรนด์ดยุกกุสทัฟ ลูกคนโตของฟรีดริชที่ 3

จักรพรรดิกุสทัฟมีพระพลานามัยอ่อนแออยู่แล้ว เมื่อครองราชย์ได้ไม่นาน ก็ทรงแต่งตั้งเฟือสท์มัคซีมีเลียน โยเซฟ พระอนุชา เป็นผู้สำเร็จราชการ และเมื่อกุสทัฟครองราชย์ได้ประมาณร้อยวัน แกรนด์ดยุกแฮร์แบร์ทก็ส่งคนลอบวางยาพิษสามพี่น้อง ได้แก่ จักรพรรดิกุสทัฟ, เฟือสท์มัคซีมีเลียน โยเซฟ และแกรนด์ดยุกริชชาร์ท ในจำนวนนี้ เฟือสท์มัคซีมีเลียน โยเซฟเป็นคนเดียวที่รอดชีวิตมาได้ แต่ก็มีอาการตาบอดครึ่งซีก (hemianopia)

ด้วยเหตุนี้ เฟือสท์มัคซีมีเลียน โยเซฟ จึงได้ครองราชย์เป็นจักรพรรดิมัคซีมีเลียน โยเซฟที่ 2 และทรงเอาผิดกับแกรนด์ดยุกแฮร์แบร์ท โดยการประหารชีวิตแกรนด์ดยุกแฮร์แบร์ทต่อหน้าสาธารณชน

## รัชสมัย

หลังการครองราชย์จักรพรรดิมัคซีมีเลียน โยเซฟที่ 2 ขณะนั้น จักรวรรดิกาแล็กซียังอยู่ในภาวะบอบช้ำจากความปราชัยในยุทธการดากอน ทหารเสียชีวิตจำนวนมหาศาล แสนยานุภาพของกองทัพอยู่ในภาวะอ่อนแอ การเปลี่ยนบัลลังก์ถึงสามครั้งในปีเดียว ทำให้การเมืองขาดเสถียรภาพ การคลังอยู่ในภาวะตึงตัว ด้วยเหตุนี้ พระองค์จึงมุ่งมั่นฟื้นฟูกิจการภายในประเทศเพียงอย่างเดียว ทรงมีที่ปรึกษาเป็นปราชย์กฎหมายชื่อว่า มึนท์เซอร์ (Müntzer) นอกจากนี้ จักรพรรดินีซีคลินเดอ คู่สมรสของพระองค์ ยังเป็นเพียงอดีตนางสนองพระโอษฐ์ ซึ่งพระองค์รักพระนางซีคลินเดออย่างมาก

จักรพรรดิมัคซีมีเลียน โยเซฟที่ 2 ทรงยับยั้งไม่ให้ส่งกำลังไปทำปฏิบัติการทหารต่างแดน ทรงบัญชาไม่ให้มีการบังคับใช้รัฐบัญญัตว่าด้วยการขจัดความบกพร่องทางพันธุกรรม ทรงเลิกชนชั้นทาส เพื่อให้อดีตทาสมีส่วนร่วมในระบบเศรษฐกิจ ด้วยเหตุนี้ พลังชาติในรัชสมัยของพระองค์ จึงฟื้นตัวอย่างมหาศาล ด้วยเหตุนี้ พระองค์จึงได้รับสมัญญานามว่า "ผู้ตาสว่าง" และ "ผู้บูรณะ"

พระองค์เสียจักรพรรดินีซีคลินเดอ ผู้เป็นคู่ชีวิต กับแกรนด์ดยุกลูทวิช มกุฎราชกุมาร จากการลอบสังหาร ด้วยเหตุนี้ พระองค์จึงถูกมองว่าเป็นจักรพรรดิผู้อาภัพ ภายหลังการสวรรคตของพระองค์ แกรนด์ดยุกคอร์เนลิอัส พระโอรส ได้ขึ้นครองราชย์เป็นจักรพรรดิคอร์เนลิอัสที่ 1
ไฮพีเรียน

**ไฮพีเรียน** เป็นเรือประจัญบานซึ่งทำหน้าที่เป็นเรือธงของหยางเหวินหลี่ ตั้งแต่ขึ้นเป็นผู้บัญชาการกองเรือที่ 13 กองทัพเสรีพันธมิตรดาวเคราะห์ ซึ่งภายหลังการตายของหยาง ไฮพีเรียนก็กลายเป็นเรือธงของวิลลีบัลด์ โยอาคิม ฟอน แมร์คัทซ์

## ประวัติ

ไฮพีเรียนเป็นเรือประจัญบานชั้นสองซึ่งถูกออกแบบในปีอวกาศที่ 760 ดังนั้นมันจึงไม่ใช่เรือรบที่ล้ำหน้าที่สุดของกองทัพในช่วงที่รับใช้หยาง เดิมที ไฮพีเรียนถูกประจำการในฐานะเรือธงของหมวดเรือลาดตระเวนชายแดนที่ 3 แต่แล้วก็ถูกส่งกลับไฮเนสเซินอย่างเร่งด่วนเมื่อจัดตั้งกองเรือที่ 13 ในปีอวกาศที่ 796 และถูกปรับปรุงให้ทันสมัยอย่างรีบเร่ง เสาสื่อสารส่วนใหญ่ถูกติดตั้งเพิ่มในช่วงนี้

หมายเลขประจำเรือควรจะเป็น 1301 ในฐานะเรือธงของกองเรือที่ 13 แต่ยังไม่ทันได้เปลี่ยนใหม่ ไฮพีเรียนก็เดินทางไปยึดปราการอีเซอร์โลนโดยใช้หมายเลขเดิมคือ 144M เมื่อปฏิบัติการดังกล่าวสำเร็จ ก็มีการตัดสินใจคงหมายเลขเดิมเอาไว้

ในสมัยที่เรือประจัญบานไฮพีเรียนถูกออกแบบ ยังไม่มีการพัฒนายานรบ ระบบปล่อยตัวสปาร์ตาเนียนถูกติดตั้งเพิ่มเติมภายหลังมีการพัฒนาเครื่องปฏิกรณ์ฟิวชั่นสมรรถนะสูงในปีอวกาศที่ 770

## ระบบอาวุธ

ระบบอาวุธของไฮพีเรียนประกอบด้วยหมู่ปืนหน้าจำนวน 32 ช่องยิง หมู่ปืนกราบซ้ายขวาฝั่งละ 40 ช่องยิง รวมเป็น 112 ช่องยิง สามารถบรรทุกยานรบสปาร์ตาเนียน 24 เครื่อง
ซันเดิร์ส

พันโทซันเดอร์สในยุทธการรันเตมาริโอ

**ซันเดิร์ส** เป็นนายธงของนายพลอาดัลแบร์ท ฟอน ฟาเรินไฮท์ มาตั้งแต่ยุทธการอัสทาร์ท

ในช่วงสงครามลิพชตัท เขาในยศร้อยเอกได้เข้าร่วมในการรบนอกปราการไกแอสบวร์ค ซึ่งจบลงด้วยความพ่ายแพ้ของสันนิบาตลิพชตัท เมื่อฟาเรินไฮท์ตัดสินใจรับใช้ไรน์ฮาร์ด เขาก็ได้ติดตามเจ้านายของเขา และได้รับยศพันตรี

ในปฏิบัติการรักนาร็อก เขาคอยช่วยเหลือฟาเรินไฮท์ในยุทธการรันเตมาริโอ และได้รับยศพันโท

ในยุทธการระเบียง เขาก็ยังคงช่วยเหลือฟาเรินไฮท์ตามเดิม จนกระทั่งกองเรือฟาเรินไฮท์ได้เสียทีให้กับกลยุทธ์ของหยาง เรือธงอัสกริมได้รับความเสียหายอย่างหนัก ฟาเรินไฮท์ที่กำลังบาดเจ็บใกล้ตายนั้น ก็ได้สั่งเสียต่อเขาว่า ให้รีบหนีไปสมทบกับเรือธงบรึนฮิลด์ แต่เขาไม่ยอมหนี และเสียชีวิตไปพร้อมกับฟาเรินไฮท์
จักรพรรดิออทฟรีดที่ 3

**จักรพรรดิออทฟรีดที่ 3** เป็นไคเซอร์กาแล็กซีองค์ที่ 31 แห่งราชวงศ์โกลเดินบาม

เมื่อครั้งยังดำรงพระยศเป็นมกุฏราชกุมาร พระองค์ได้รับความนิยมอย่างล้นหลาม และทรงมีผลงานโดดเด่นทั้งการทหารและการเมือง ทรงตำรงตำแหน่งสำคัญสี่ตำแหน่งพร้อมกัน คือนายกรัฐมนตรีจักรวรรดิ รัฐมนตรีว่าการกระทรวงการสงคราม ผู้บัญชาการกองเรืออวกาศ และหัวหน้ากองบัญชาการใหญ่กองทัพจักรวรรดิ

แต่เมื่อพระองค์ได้ขึ้นครองราชย์ ก็เหมือนจะมีกลุ่มคนไม่พอใจพากันต่อต้านพระองค์ ทำให้พระองค์เกิดความหวาดระแวงอยู่ตลอดเวลา พระองค์ทรงบัญชาให้ขุนนางตระกูลลันทส์แบร์คสร้างเส้นทางและอุโมงค์ลับภายในพระราชวังน็อยเออซ็องซูซี เพื่อใช้หนีภัยการเมือง

ในเวลาไม่กี่ปี​ ทรงแต่งตั้งไคเซอรินถึง 4 องค์และแต่งตั้งรัชทายาทถึง 5 องค์ พระองค์แทบจะไม่ยอมเสวยพระกระยาหารใด ๆ เนื่องจากทรงกลัวว่าจะถูกวางยาพิษ พระองค์เสด็จสวรรคตเนื่องจากอาการร่างกายอ่อนแอจากภาวะขาดสารอาหาร
ภัยซิริอุส

คำชวนเชื่อ "จงระวังซิริอุส!"

"**ภัยซิริอุส"** เป็นโฆษณาชวนเชื่อของรัฐบาลเอกภาพโลกเพื่อตอบโต้บรรดาดาวนิคมในปีค.ศ. 2682

หลังแนวร่วมต้านโลกได้ประกาศคำขาด ค.ศ. 2682 กลางสภามวลมนุษยชาติ รัฐบาลเอกภาพหมายหัวลอนดรินาในระบบดาวซิริอุสเป็นแกนนำของพวกดาวนิคม และเป็ยภัยคุกคามต่ออำนาจของดาวโลก

รัฐบาลเอกภาพเริ่มออกโฆษณาชวนเชื่อเพื่อโต้ตอบซิริอุส โดยมีเนื้อความว่า *"การที่ซิริอุสวิพากษ์วิจารณ์โลกอย่างไม่เป็นธรรมนั้น หาได้เกิดจากประเด็นความเสมอภาค แต่เกิดจากความทะเยอทะยานในการขึ้นเป็นรัฐบาลกลางแห่งมวลมนุษย์แทนที่ดาวโลก โลกและดาวนิคมอื่นมีศัตรูร่วมกันคือซิริอุส การคงอยู่ของซิริอุสเป็นภัยต่อมนุษยชาติ ซิริอุสกำลังเพิ่มอำนาจตนเอง โดยการสั่งสมแสนยานุภาพ และกำลังสร้างเครือข่ายสายลับ จงระวังซิริอุส!"*

รัฐบาลเอกภาพเชื่อว่า ซิริอุสจะตกเป็นเป้าโจมตีจากโฆษณาชวนเชื่อชิ้นนี้ อย่างไรก็ตาม "ภัยซิริอุส" กลับให้ผลตรงข้าม หลายคนเริ่มเชื่อว่าซิริอุสมีแสนยานุภาพที่เหนือกว่าโลก ดาวนิคมจำนวนมากพร้อมใจออกห่างดาวโลกและหันไปสนับสนุนซิริอุส นำไปสู่การจัดตั้งกองทัพสหนิคม จนปะทุขึ้นเป็นสงครามเทร์ร่า-ซิริอุส

## อ้างอิง

1. ↑ Legend of the Galactic Heroes อนิเมะตอนที่ 56
อเล็กซ์ คัสเซลเนส

**อเล็กซ์ คัสเซลเนส** เป็นนายทหารเสรีพันธมิตรดาวเคราะห์ เหล่าสนับสนุนการช่วยรบ และเป็นรุ่นพี่ของหยางเหวินหลี่

## ประวัติ

ภูมิหลังของคัสเซลเนสปรากฎไม่มาก เขามียศร้อยเอกในปีอวกาศที่ 784 สังกัดกองสารบรรณของโรงเรียนนายร้อย และมียศพันโทในปีอวกาศที่ 788 ในฐานะผู้บังคับบัญชาของหยาง ในปีนั้น เขาส่งตัวหยาง ผู้พึ่งได้รับฉายาวีรบุรุษแห่งเอลฟาซีล ไปทำการไขความกระจ่างจดหมายวันอังคาร ซึ่งเป็นจดหมายอ้างว่าจอมพลบรูซ แอชบีย์ วีรบุรุษของชาติไม่ได้เสียชีวิตในสงคราม แต่ถูกฆาตกรรม หยางจึงถูกส่งตัวไปที่ค่ายกักกันเอโคเนีย เพื่อพบทหารผ่านศึกและสอบถามเกี่ยวกับยุทธการสุดท้ายของแอชบีย์ (ยุทธการติอามัตครั้งที่ 2) ต่อมาคัสเซลเนสเรียกหยางกลับมาที่ไฮเนสเซินเพื่อรายงานผล
ไคเซอร์กาแล็กซี

**จักรพรรดิกาแล็กซี** หรือ **ไคเซอร์กาแล็กซี** เป็นพระอิสริยยศอย่างเป็นทางการของจักรพรรดิกาแล็กซี ซึ่งทรงเป็นประมุขแห่งรัฐของจักรวรรดิกาแล็กซี และเป็นจอมทัพจักรวรรดิ

นี่เป็นรายพระนามไคเซอร์แห่งจักรวรรดิกาแล็กซีและนวจักรวรรดิ

## ราชวงศ์โกลเดินบาม

1. รูดอล์ฟที่ 1 "มหาราช" (Rudolf I)
2. ซีกิสมุนด์ที่ 1 (Sigismund I) ลูกชายของแกรนด์ดัชเชสคัททารินา/หลานตารูดอล์ฟที่ 1
3. ริชชาร์ทที่ 1 (Richard I) ลูกชายของซีกิสมุนด์ที่ 1
4. ออทฟรีดที่ 1 (Otfried I) ลูกชายของริชชาร์ทที่ 1
5. คัสเพอร์ที่ 1 (Kasper I) ลูกชายของออทฟรีดที่ 1 (*สละราชย์*)
6. ยูลีอุสที่ 1 (Julius I) ลูกชายของริชชาร์ทที่ 1, น้องชายของออทฟรีดที่ 1
7. ซีกิสมุนด์ที่ 2 "ผู้โง่เขลา" (Sigismund II) หลานปู่ของมกุฎราชกุมารฟรันซ์ ออทโท ผู้ล่วงลับ/เหลนของยูลีอุส
8. ออทฟรีดที่ 2 "ผู้บูรณะ" (Otfried II) ลูกชายของซีกิสมุนด์ที่ 2
9. เอากุสท์ที่ 1 (August I) ลูกชายของออทฟรีดที่ 2
10. เอริชที่ 1 (Erich I) ลูกชายของเอากุสท์ที่ 1
11. ริชชาร์ทที่ 2 (Richard II) ลูกชายของเอริชที่ 1
12. ออทโท ไฮนทซ์ที่ 1 (Otto Heintz I) ลูกชายของริชชาร์ทที่ 2
13. ริชชาร์ทที่ 3 (Richard III) ลูกชายของออทโท ไฮนทซ์ที่ 1
14. เอากุสท์ที่ 2 "ผู้หลั่งเลือด" (August II) ลูกชายของริชชาร์ทที่ 3
15. เอริชที่ 2 "ผู้ห้ามเลือด" (Erich II) ลูกชายของแกรนด์ดยุกอันเดรอัส/หลานปู่ของออทโท ไฮนทซ์ที่ 1
16. ฟรีดริชที่ 1 (Friedrich I) ลูกชายของเอริชที่ 2
17. เลออนฮาร์ดที่ 1 (Leonhard I) ลูกชายของฟรีดริชที่ 1
18. ฟรีดริชที่ 2 (Friedrich II) ลูกชายของเลออนฮาร์ดที่ 1
19. เลออนฮาร์ดที่ 2 (Leonhard II) ลูกชายของฟรีดริชที่ 2
20. ฟรีดริชที่ 3 "ผู้ปราชัย" (Friedrich III) ลูกชายแกรนด์ดยุกผู้ล่วงลับ/หลานปู่ของฟรีดริชที่ 2
21. มัคซีมีเลียน โยเซฟที่ 1 (Maximilian Josef I) น้องชายต่างแม่ของฟรีดริชที่ 3 (*สละราชย์*)
22. กุสทัฟที่ 1 "จักรพรรดิร้อยวัน" (Gustav I) ลูกชายของฟรีดริชที่ 3
23. มัคซีมีเลียน โยเซฟที่ 2 "ผู้ตาสว่าง" (Maximilian Josef II) ลูกชายของฟรีดริชที่ 3/น้องชายต่างแม่ของกุสทัฟ
24. คอร์เนลิอัสที่ 1 (Cornelias I) ลูกชายของมัคซีมีเลียน โยเซฟที่ 2
25. มันเฟร็ดที่ 1 (Manfred I) ลูกชายของคอร์เนลิอัสที่ 1
26. เฮลมูทที่ 1 (Helmut I) ลูกชายของมันเฟร็ดที่ 1
27. มันเฟร็ดที่ 2 "ผู้ลี้ภัย" (Manfred II) ลูกชายของเฮลมูทที่ 1
28. วิลเฮล์มที่ 1 (Wilhelm I) ลูกชายของมันเฟร็ดที่ 2
29. วิลเฮล์มที่ 2 (Wilhelm II) ลูกชายของวิลเฮล์มที่ 1
30. คอร์เนลิอัสที่ 2 (Cornelias II) ลูกชายของวิลเฮล์มที่ 2
31. ออทฟรีดที่ 3 (Otfried III) ลูกชายของคอร์เนลิอัสที่ 2
32. แอร์วิน โยเซฟที่ 1 (Erwin Josef I) ลูกชายของออทฟรีดที่ 3
33. ออทฟรีดที่ 4 "ผู้บ้ากาม" (Otfried IV) ลูกชายของแอร์วิน โยเซฟที่ 1
34. ออทโท ไฮนทซ์ที่ 2 (Otto Heintz II) ลูกชายของออทฟรีดที่ 4
35. ออทฟรีดที่ 5 (Otfried V) ลูกชายของออทโท ไฮนทซ์ที่ 2
36. ฟรีดริชที่ 4 (Friedrich IV) ลูกชายของออทฟรีดที่ 5
37. แอร์วิน โยเซฟที่ 2 (Erwin Josef II) ลูกชายของมกุฎราชกุมารผู้ล่วงลับ/หลานปู่ของฟรีดริชที่ 4 (*สละราชย์*)
38. คาธาริน (Katharin) เหลนในออทฟรีดที่ 5 (*สละราชย์*)

## ราชวงศ์โกลเดินเลอเวอ

1. ไรน์ฮาร์ดที่ 1 "ผู้พิชิต" (Reinhard I)
2. อเล็ค (Alec) ลูกชายของไรน์ฮาร์ด
นวราชวังเลอเวินบรุนเนิน

**นวราชวังเลอเวินบรุนเนิน** (แปลว่าบ่อน้ำราชสีห์) เป็นโครงการวังหลวงแห่งนวจักรวรรดิกาแล็กซี ซึ่งจะถูกก่อสร้างควบคู่กับโครงการน็อยเออไรช์ชตัท คาดว่าจะใช้เวลาก่อสร้างอย่างน้อยสิบปี ประธานคณะกรรมการก่อสร้างคือ บรูโน ฟอน ซิลเบอร์แบร์ช รัฐมนตรีว่าการกระทรวงอุตสาหกรรม แต่เขาก็เสียชีวิตก่อนที่โครงการจะเริ่มก่อสร้างด้วยซ้ำ ภายหลังการเสียชีวิตของซิลเวอร์แบร์ช โครงการตกอยู่ในความรับผิดชอบของกลุค ปลัดกระทรวงและรักษาการรัฐมนตรีฯ

ในการนี้ พระราชวังน็อยเออซ็องซูซีในอดีตดาวหลวงเฟซาน ถูกปรับปรุงเป็นพิพิธภัณฑสถานน็อยเออซ็องซูซี
สันนิบาตลิพชตัท

**สันนิบาตลิพชตัท** หรือชื่อเต็มคือ **สันนิบาตขุนนางลิพชตัท** เป็นขบวนการการเมืองจากการรวมกลุ่มของขุนนางเล็กใหญ่จากจักรวรรดิกาแล็กซี เพื่อต่อต้านการรวบอำนาจของนายกรัฐมนตรีเคลาส์ ฟอน ลิชเทินราเดอ และจอมพลไรน์ฮาร์ด ฟอน โลเอินกรัมม์

ผู้นำคือดยุกออทโท ฟอน เบราน์ชไวค์ รองผู้นำคือเฟือสท์วิลเฮล์ม ฟอน ลิทเทินไฮม์ โดยมีฐานที่มั่นใหญ่อยู่ที่ปราการไกแอสบวร์ค

## เบื้องหลัง

เมื่อจักรพรรดิฟรีดริชที่ 4 สวรรคตโดยไม่ได้ตั้งรัชทายาทไว้ พวกขุนนางใหญ่พยายามผลักดันพระนัดดาสาวสองคนจากตระกูลเบราน์ชไวค์หรือลิทเทินไฮม์ขึ้นเป็นจักรพรรดินีองค์ใหม่ อย่างไรก็ตาม แผนการนี้ถูกขัดขวางโดยรัฐมนตรีไรช์เคลาส์ ฟอน ลิชเทินราเดอ และจอมพลไรน์ฮาร์ด ฟอน โลเอินกรัมม์ ที่ร่วมมือกันเชิญหลานปู่คนเดียวของจักรพรรดิฟรีดริชที่ 4 ขึ้นเป็นจักรพรรดิแอร์วิน โยเซฟที่ 2 สร้างความไม่พอใจแก่สองขุนนางใหญ่

สองขุนนางใหญ่แอบสาบานกันอย่างลับๆว่าจะโค่นล้มไคเซอร์องค์น้อยและกำจัดอักษะลิชเทินราเดอ-ไรน์ฮาร์ด ข่าวนี้กลายเป็นคลื่นใต้น้ำแพร่สะพัดไปในทั่วหมู่ขุนนาง ขุนนางจำนวน 3,740 คนร่วมลงนามใน "ปฏิญญารักชาติ" ที่วิลล่าของตระกูลเบราน์ชไวค์ในป่าลิพชตัท ยอดรวมของทหารประจำการและทหารส่วนตัวมีจำนวน 25.6 ล้านนาย

ในตอนแรก ดยุกแห่งเบราน์ชไวค์จะรับตำแหน่งผู้บัญชาการใหญ่เอง แต่ถูกเฟือสท์แห่งลิทเทินไฮม์คัดค้าน ในที่สุด พลเอกอาวุโสวิลลีบัลด์ โยอาคิม ฟอน แมร์คัทซ์ ถูกเบราน์ชไวค์บีบบังคับให้รับตำแหน่งผู้บัญชาการใหญ่กองทัพสันนิบาตฯ

ในวันที่ 5 เมษายน ปีอวกาศที่ 797 ดยุกแห่งเบราน์ขไวค์และเฟือสท์แห่งลิทเทินไฮม์หลบหนีจากดาวหลวงโอดินพร้อมครอบครัว ไรน์ฮาร์ดจึงทำยึดอำนาจทางทหารในดาวหลวงในวันต่อมา เขาจับกุมขุนนางผู้สมรู้ร่วมคิดได้จำนวนหนึ่ง โดยที่สมาชิกส่วนใหญ่สามารถหลบหนีไปได้ ในการนี้ ถือเป็นจุดเริ่มต้นของสงครามกลางเมืองจักรวรรดิ ซึ่งจบลงในอีกเจ็ดเดือนให้หลังด้วยความพ่ายแพ้ของสันนิบาต

## สมาชิกคนสำคัญ

* จอมพลออทโท ดยุกแห่งเบราน์ชไวค์ ผู้นำสันนิบาต
* พลเอกอาวุโสวิลเฮล์ม เฟือสท์แห่งลิทเทินไฮม์ รองผู้นำสันนิบาต
* พลเอกอาวุโสวิลลีบัลด์ โยอาคิม ฟอน แมร์คัทซ์ ผู้บัญชาการกองทัพสันนิบาต
* พลเอกอาวุโสออฟเลสเซอร์ ผู้บัญชาการทหารราบพลเกราะ
* พลเอกชตาเดิน ผู้บัญชาการกองเรือ
* พลโทอาดัลแบร์ท ฟอน ฟาเรินไฮท์ ผู้บัญชาการกองเรือ
* พลตรีไฟร์แฮร์แห่งเฟลเกิล ขุนนางใหญ่
* พลตรีอัลเฟรท กราฟแห่งลันทส์แบร์ค ขุนนางใหญ่
กองทัพจักรวรรดิกาแล็กซี

**กองทัพจักรวรรดิกาแล็กซี** เป็นกองกำลังทหารส่วนกลางของจักรวรรดิกาแล็กซี

กองทัพจักรวรรดิมีทหารประจำการราว 35 ล้านนาย น้อยกว่ากองทัพเสรีพันธมิตรดาวเคราะห์ซึ่งมีทหารประจำการราว 50 ล้านนาย ทั้งนี้ก็เนื่องจากจักรวรรดิใช้ระบบทหารส่วนกลางและทหารส่วนแคว้น ขุนนางผู้ครองแคว้นมีกำลังทหารเป็นของตนเองแยกต่างหาก

## โครงสร้าง

กองทัพจักรวรรดิอยู่ภายใต้พระราชอำนาจของไคเซอร์ ซึ่งดำรงยศทหารเป็นจอมทัพจักรวรรดิ (*Reichsfeldherr*)

กองทัพจักรวรรดินำโดยนายทหารยศจอมพลสามคนที่เรียกว่า "สามเสนีย์" อันประกับด้วยรัฐมนตรีว่าการกระทรวงการสงคราม (*Kriegsminister*), หัวหน้ากองบัญชาการใหญ่ (*Chef des Oberkommandos*) และผู้บัญชาการกองเรืออวกาศ (*Oberbefehlshaber der Sternenflotte*) นอกจากนี้ยังมีตำแหน่งอัตราจอมพลอีกหนึ่งตำแหน่งแต่ไม่ถือเป็นสามเสนีย์ คือตำแหน่งเสนาธิการทหารกองบัญชาการใหญ่ (*Leiter des Gemeinsamen Stabes des Oberkommandos*)

ในช่วงสงครามกลางเมืองจักรวรรดิครั้งที่ 2 อำนาจของตำแหน่งทั้งสามถูกรวมไว้ในตำแหน่งเดียวที่เรียกว่าผู้บัญชาการสูงสุดกองทัพจักรวรรดิ (*Oberste befehlshaber der Reichskräfte*) ซึ่งมีอำนาจบัญชากองทัพอย่างเบ็ดเสร็จเด็ดขาด

ภายหลังสงครามกลางเมืองจักรวรรดิ ไรน์ฮาร์ดลงนามแต่งตั้งพลเอกอาวุโสซีคฟรีด เคียร์ชไอส์ ดำรงตำแหน่งทั้งสามย้อนหลัง

## ยศทหาร

ผู้เรียนจบเตรียมทหาร จะมีสิทธิ์เลือกเข้ารับราชการทันทีในยศร้อยจัตวา หรือเลือกเรียนนายร้อยอีกสองปี (จากปกติสี่ปี) แล้วจึงเข้ารับราชการในยศร้อยตรี

### นายพล

* จอมพลแห่งจักรวรรดิ (*Großadmiral des Reiches*)
* พลเอกอาวุโส (*Generaladmiral*)
* พลเอก (*Admiral*)
* พลโท (*Vizeadmiral*)
* พลตรี (*Konteradmiral*)
* พลจัตวา (*Kommodore*)

### นายทหาร

* พันเอก (*Kapitän*)
* พันโท (*Fregattenkapitän*)
* พันตรี (*Korvettenkapitän*)
* ร้อยเอก (*Kapitänleutnant*)
* ร้อยโท (*Oberleutnant*)
* ร้อยตรี (*Leutnant*)
* ร้อยจัตวา (*Hilfsleutnant*)
สงครามสิบสามวัน

**สงครามสิบสามวัน** เป็นสงครามที่เกิดขึ้นในปีค.ศ. 2039 ระหว่างสหรัฐยูราฟริกาและนอร์ทเทิร์นคอนโดมิเนียม ทั้งสองฝ่ายต่างนำอาวุธนิวเคลียร์มาใช้ต่อสู้กันจนทั้งโลกประสบหายนะอย่างใหญ่หลวงในเวลาเพียงไม่ถึงสองสัปดาห์ เมืองใหญ่ต่างๆทั่วโลกถูกทำลายสิ้น ประชากรโลกลดลงเหลือเพียงหนึ่งพันล้านคน

สงครามจบลงโดยไม่มีผู้ชนะเนื่องจากทั้งสองฝ่ายต่างประสบความย่อยยับทั้งคู่ โครงสร้างพื้นฐานเกือบทั้งหมดพังพินาศ เหลือไว้เพียงความโกลาหลและสงครามกลางเมือง ยุคแห่งความโกลาหลนี้ดำเนินไปกว่า 90 ปีก่อนที่โลกจะรวมเป็นหนึ่งภายใต้รัฐบาลเอกภาพโลกในปีค.ศ. 2129 โดยมีเมืองหลวงตั้งอยู่ที่บริสเบนในทวีปออสเตรเลีย

บทเรียนความล่มสลายในสงครามสิบสามวัน ทำให้มนุษยชาติเริ่มทำปลดและกำจัดอาวุธนิวเคลียร์ในเวลาต่อมา อย่างไรก็ตาม อาวุธนิวเคลียร์ถูกนำมาใช้ต่อมนุษย์ด้วยกันเองอีกครั้งในอีก 1500 ปีให้หลัง ในการสังหารหมู่เว็สเทอร์ลันด์ระหว่างสงครามกลางเมืองจักรวรรดิ
เอกสารที่หยุดคนสิบล้าน

**เอกสารที่หยุดคนสิบล้าน** เป็นฉายาที่ตั้งให้แก่รายงานฉบับหนึ่งซึ่งส่งถึงไคเซอร์ไรน์ฮาร์ด ขณะที่ทรงประทับอยู่ในดาวเคราะห์ไฮเนสเซิน เมื่อวันที่ 26 กุมภาพันธ์ ปีอวกาศที่ 800 เอกสารฉบับนี้ได้รับการลงนามไฮดริช ลัง ผู้อำนวยการรักษาความมั่นคงภายใน

รายงานระบุว่า กองอำนวยการรักษาความมั่นคงภายใน โดยความร่วมมือกับกระทรวงยุติธรรมจักรวรรดิ ได้สืบพบหลักฐานว่าจอมพลออสคาร์ ฟอน ร็อยเอินธาล หัวหน้ากองบัญชาการใหญ่ มีพฤติการณ์ที่ไม่น่าไว้วางใจ ส่งผลให้ไคเซอร์ไรน์ฮาร์ดตัดสินใจเลื่อนปฏิบัติการทางทหารในการทวงคืนปราการอีเซอร์โลนจากกองทัพเอลฟาซีลเผื่อการปฏิวัติ
กองเรืออวกาศจักรวรรดิ

**กองเรืออวกาศจักรวรรดิ** เป็นชื่อเรียกอย่างเป็นทางการของกองทัพเรือของจักรวรรดิกาแล็กซี ซึ่งถือเป็นหนึ่งในสามแกนหลักของกองทัพจักรวรรดิ อยู่ภายใต้บังคับบัญชาโดยตรงของผู้บัญชาการกองเรืออวกาศ

ในปลายรัชกาลจักรพรรดิฟรีดริชที่ 4 กองเรืออวกาศจักรวรรดิประกอบด้วยกองเรือยุทธการจำนวน 18 หน่วย กำลังพล 20-25 ล้านนาย
ดไวต์ กรีนฮิลล์

**ดไวต์ กรีนฮิลล์** เป็นนายทหารเสรีพันธมิตร และเป็นบิดาของเฟรเดริกา กรีนฮิลล์

กรีนฮิลล์ในยศพลตรีเคยเป็นรองผู้อำนวยการโรงเรียนนายร้อย ต่อมาได้เลื่อนเป็นพลโทที่ตำแหน่งผู้บัญชาการกองเรือที่ 4 และเข้าร่วมในยุทธการอีเซอร์โลนครั้งที่ 5 (ปีอวกาศที่ 792) ต่อมาได้เลื่อนเป็นพลเอกที่ตำแหน่งเสนาธิการกองเรืออวกาศภายใต้จอมพลลาซาล โลบอส และเข้าร่วมในยุทธการอีเซอร์โลนครั้งที่ 6 (ปีอวกาศที่ 794) และยุทธการติอามัตครั้งที่ 4 (ปีอวกาศที่ 795)

ในปีอวกาศที่ 795 พลเอกกรีนฮิลล์ดำรงตำแหน่งรองผู้บัญชาการศูนย์ยุทธนาธิการ และได้ดำรงตำแหน่งเสนาธิการใหญ่กำลังรบนอกประเทศในช่วงการรุกรานจักรวรรดิกาแล็กซี แต่ภายหลังการรุกรานจักรวรรดิประสบความล้มเหลวยับเยิน กรีนฮิลล์ถูกลดบทบาทเป็นจเรทหารทั่วไป สังกัดสำนักกรรมาธิการกลาโหม

พลเอกกรีนฮิลล์มีความไม่พอใจในคณะรัฐบาลที่ทุจริตคอร์รัปชั่นเป็นทุนเดิม เมื่อเขาถูกยุแยงให้ทำการรัฐประหารโดยอดีตพลตรีอาเธอร์ ลินช์ ซึ่งเป็นสายลับสองหน้าของไรน์ฮาร์ด พลเอกกรีนฮิลล์เป็นผู้นำของคณะรัฐประหารที่เรียกตนเองว่า "คณะทหารรักษาชาติ" การรัฐประหารเกิดขึ้นในวันที่ 13 เมษายน ปีอวกาศที่ 797 ที่ดาวหลักไฮเนสเซิน คณะรัฐประหารประกาศว่าจะขจัดการทุจริตคอร์รัปชั่นให้หมดสิ้น และระงับใช้รัฐธรรมนูญ

เมื่อคณะรัฐประหารใกล้จะพ่ายแพ้ พลเอกกรีนฮิลล์ถูกยิงตายโดยพลตรีลินช์ หลังจากนั้นลินช์ก็ถูกฆ่า พันเอกเอเวนส์จึงขึ้นเป็นหัวหน้าคณะรัฐประหารต่อจากเขา เอเวนส์ประกาศยอมจำนนต่อกองเรือหยาง โดยบอกว่ากรีนฮิลล์ฆ่าตัวตาย
เอ็ดวิน ฟิชเชอร์

**เอ็ดวิน ฟิชเชอร์** เป็นนายทหารเสรีพันธมิตรดาวเคราะห์ มีบทบาทสำคัญจากการเป็นรองผู้บัญชาการของหยางเหวินหลี่

ฟิชเชอร์เป็นนายทหารสูงอายุ เขาในยศพลจัตวามีผู้บัญชาการกองเรือน้อยในยุทธการอัสทาร์ท ต่อมา พลจัตวาฟิชเชอร์ได้รับการโอนย้ายเป็นรองผู้บัญชาการกองเรือที่สิบสามซึ่งตั้งขึ้นใหม่ ในบัญชาของพลตรีหยางเหวินหลี่ หยางนับถือในตัวฟิชเชอร์อย่างมากในด้้านฝีมือการควบคุมบังคับบัญชากองเรือ ฟิชเชอร์ละมีส่วนร่วมในยุทธการอีเซอร์โลนครั้งที่ 7 จนได้รับชัยชนะจนได้รับการเลื่อนยศเป็นพลตรี ต่อมาเขามีส่วนร่วมในการรุกรานจักรวรรดิกาแล็กซี

ปลายปีอวกาศที่ 796 เนื่องจากพลเอกหยางได้รับแต่งตั้งเป็นผู้บัญชาการฐานและผู้บัญชาการกองเรือประจำฐานอีเซอร์โลน ส่งผลให้พลตรีฟิชเชอร์มีตำแหน่งเป็นรองผู้บัญชาการกองเรือประจำฐานอีเซอร์โลน ต่อมา ฟิชเชอร์มีส่วนร่วมในยุทธการโดเรีย เพื่อปราบกองเรือที่ 11 ของคณะรัฐประหารในปีอวกาศที่ 797 และได้รับชัยชนะ

ฟิชเชอร์ก็มีส่วนในยุทธการอีเซอร์โลนครั้งที่ 8 โดยปฏิบัติหน้าที่ภายใต้การบัญชาการชั่วคราวของนายพลวิลลีบัลด์ โยอาคิม ฟอน แมร์คัทซ์ จนได้รับชัยชนะเหนือกองเรือเค็มพฟ์ของจักรวรรดิ
กองทัพรัฐบาลสาธารณรัฐอีเซอร์โลน

**กองทัพรัฐบาลสาธารณรัฐอีเซอร์โลน** คือกองทัพของสาธารณรัฐอีเซอร์โลน ก่อตั้งขึ้นจากกำลังทหารของกองทัพเอลฟาซีลเผื่อการปฏิวัติ เมื่อเดือนสิงหาคม ปีอวกาศที่ 800 ผู้บัญชาการใหญ่คือร้อยโทยูเลียน มินทซ์ แม้ว่ากองทัพอีเซอร์โลนมีเรือรบเพียงหนึ่งหมื่นกว่าลำ แต่ก็สามารถต่อต้านกองทัพจักรวรรดิในหลายยุทธการ

ก่อนเริ่มยุทธการศิวะในเดือนพฤษภาคม ปีอวกาศที่ 801 กองทัพอีเซอร์โลนเหลือเรือรบ 9,800 ลำและกำลังพล 562,700 นาย กระนั้นก็ยังได้รับชัยชนะเหนือกองทัพจักรวรรดิในยุทธการดังกล่าว
นวจักรวรรดิกาแล็กซี

**นวจักรวรรดิกาแล็กซี** หรือเรียก **น็อยเออไรช์** (Neue Reich) เป็นรัฐชาติผู้สืบทอดของจักรวรรดิกาแล็กซี สถาปนาขึ้นพร้อมกับราชวงศ์โกลเดินเลอเวอ เมื่อ 22 มิถุนายน ปีอวกาศที่ 799 โดยไรน์ฮาร์ด ฟอน โลเอินกรัมม์ ซึ่งปราบดาภิเษกเป็นไคเซอร์แห่งจักรวรรดิ หลังจากทำการพิชิตเสรีพันธมิตรดาวเคราะห์ด้วยปฏิบัติการรักนาร็อกครั้งที่ 1 และเกิดสนธิสัญญาบาอลัต

ไคเซอร์ไรน์ฮาร์ดทรงบัญชาให้เปลี่ยนระบบปฏิทินเป็น **น็อยเออไรช์ศักราช** (Neue Reich Calender) และให้ย้ายดาวหลวงจากโอดินไปที่ดาวเคราะห์เฟซาน โดยจะมีการสร้างเมืองหลวงใหม่ที่ชื่อว่า **น็อยเออไรช์ชตัท** (Neue Reichstadt) ในช่วงแรก มีเพียงส่วนราชการสำคัญเท่านั้นที่ย้ายมายังเฟซาน ทั้งหมดมีที่ตั้งอยู่ในที่ทำการชั่วคราว จนกว่าอาคารที่ทำการจริงจะก่อสร้างแล้วเสร็จ

## คณะรัฐมนตรีที่หนึ่ง

ไคเซอร์ไรน์ฮาร์ดที่ 1 โปรดเกล้าแต่งตั้งเมื่อ 28 มิถุนายน ปีอวกาศที่ 799

* รัฐมนตรีว่าการกระทรวงการไรช์: กราฟแห่งมารีนดอร์ฟ
* รัฐมนตรีว่าการกระทรวงการสงคราม: จอมพลโอเบอร์ชไตน์
* รัฐมนตรีว่าการกระทรวงการคลัง: ออยเกิน ริชเทอร์
* รัฐมนตรีว่าการกระทรวงมหาดไทย: โอสไมเออร์
* รัฐมนตรีว่าการกระทรวงยุติธรรม: บรุคดอร์ฟ
* รัฐมนตรีว่าการกระทรวงวิทยาศาสตร์: ดร. เซแฟร์ด
* รัฐมนตรีว่าการกระทรวงวัง: ไฟรแฮร์แห่งแบร์นไฮม์
* รัฐมนตรีว่าการกระทรวงประชาภิบาล: คาร์ล บราค
* รัฐมนตรีว่าการกระทรวงอุตสาหกรรม: บรูโน ฟอน ซิลเบอร์แบร์ช
* เลขาธิการคณะรัฐมนตรี: ไมน์โฮฟ
ซีคแบร์ท ไซด์ลิทซ์

**ซีคแบร์ท ไซด์ลิทซ์** เป็นนายทหารของจักรวรรดิกาแล็กซี

สันนิษฐานว่าเขาเกิดในประมาณปีอวกาศ 769 ในครอบครัวนักเดินเรืออวกาศ เขาเป็นที่ไว้วางใจของผู้ใต้บังคับบัญชา แต่มีข้อเสียคือเขามักจะชอบร้องเพลงแนวเศร้า เมื่อตอนที่เขาเริ่มเมาสุรา

เขาถือได้ว่าเป็นผู้บังคับการเรือธงบรึนฮิลด์คนที่ 4 ซึ่งรับช่วงต่อจาก พันเอกล็อยชเนอร์ และพันโทนีเมิลเลอร์ ซึ่งก็มีข่าวว่าเขาทำหน้าที่ได้ดีกว่าสองคนที่ผ่านมา

เขารับตำแหน่งผู้บังคับการเรือธงจากไรน์ฮาร์ดในปีอวกาศ 799 และเข้าร่วมปฏิบัติการแรกนาร็อก
ออยเกิน ริชเทอร์

**ออยเกิน ริชเทอร์** เป็นอดีตขุนนางและนักปฏิรูปชาวจักรวรรดิ ต่อมาได้ดำรงตำแหน่งรัฐมนตรีว่าการกระทรวงการคลังคนแรกของนวจักรวรรดิ

## ประวัติ

ริชเทอร์ตระหนักถึงความไม่เท่าเทียมในเศรษฐกิจและสังคมของจักรวรรดิและพยายามผลักดันการปฏิรูป เขาถูกมองว่าเป็นผู้นำของกลุ่มปฏิรูปที่เรียกว่า "คณะรู้แจ้ง" เขาสละคำว่า "ฟอน" ออกจากชื่อของตนเองเพื่อแสดงจุดยืนดังกล่าว

มีนาคม ปีอวกาศที่ 797 ริชเทอร์และคาร์ล บราค ผู้ร่วมอุดมการณ์ ถูกจอมพลไรน์ฮาร์ด ฟอน โลเอินกรัมม์ เรียกตัวไปพบและได้รับมอบหมายให้จัดทำ "แผนพื้นฟูเศรษฐกิจสังคม" แบบก้าวหน้าสุดโต่ง

มิถุนายน ปีอวกาศที่ 799 ริชเทอร์ได้ดำรงตำแหน่งรัฐมนตรีว่าการกระทรวงการคลังในรัฐบาลของไคเซอร์ไรน์ฮาร์ด
คอร์เนลิอุส ลุทซ์

**คอร์เนลิอุส ลุทซ์** เป็นายทหารจักรวรรดิกาแล็กซีในสังกัดของไรน์ฮาร์ด ฟอน โลเอินกรัมม์

## ประวัติ

ขณะที่ลุทซ์มียศเป็นพันตรี เขาได้พบกับร้อยเอกไรน์ฮาร์ดและร้อยโทเคียร์ชไอส์เป็นครั้งแรกในปีอวกาศที่ 792 ที่สนามยิงปืนในโอดิน และเป็นผู้ฝึกสอนการยิงปืนคาบศิลาให้แก่ไรน์ฮาร์ดที่เตรียมตัวดวลปืน

เมื่อไรน์ฮาร์ดได้ขึ้นเป็นจอมพลในปีอวกาศที่ 796 ลุทซ์เป็นหนึ่งในนายพลที่ถูกไรน์ฮาร์ดเชิญตัวมาเข้าสังกัด ปฏิบัติการครั้งแรกของลุทซ์ภายใต้ไรน์ฮาร์ดคือยุทธการอมฤตสระในปลายปีเดียวกัน

ต่อมาในสงครามลิพชตัท ลุทซ์กับวาเลินอยู่ในบัญชาของเคียร์ชไอส์ในยุทธการคึฟฮอยเซอร์ที่แถบชายแดนและได้ชัยชนะเหนือกองเรือลิทเทินไฮม์
จักรพรรดิริชชาร์ทที่ 1

**จักรพรรดิริชชาร์ทที่ 1** ทรงเป็นไคเซอร์กาแล็กซีองค์ที่ 3 แห่งราชวงศ์โกลเดินบาม

แกรนด์ดยุกริชชาร์ทเป็นพระโอรสของจักรพรรดิซีกิสมุนด์ที่ 1  ริชชาร์ทเป็นผู้มีสุนทรียะ ทรงชื่นชอบหญิงงาม, การล่าสัตว์, ศิลปรรมกรรมและดนตรี มากกว่าการเมืองการปกครอง แต่ได้ขึ้นครองราชย์โดยไม่ได้ตั้งใจ ในรัชกาลของพระองค์เป็นรัชการที่สงบสุข พระองค์ใช้ชีวิตอย่างมีความสุขกับไคเซอริน และหม่อม 16 นาง
ยูเลียน มินทซ์

**ยูเลียน มินทซ์** เป็นเด็กในอุปการะของหยางเหวินหลี่ตามตามกฎหมายทราเวอร์ (กฎหมายสงเคราะห์บุตรทหาร) และเป็นทหารเสรีพันธมิตรดาวเคราะห์ ยูเลียนเป็นเหมือนลูกศิษย์ของนายทหารสังกัดกองเรือหยางหลานคน อาทิ ออลีวีเย โปแปล็ง, วัลเทอร์ ฟอน เชินคอพฟ์

## ประวัติ

ยูเลียนเกิดที่ดาวหลักไฮเนสเซินเมื่อวันที่ 25 มีนาคม ปีอวกาศที่ 782 มารดาเป็นผู้ลี้ภัยจากจักรวรรดิ บิดาเป็นร้อยเอกซึ่งเป็นลูกน้องของอเล็กซ์ คัสเซลเนส ตระกูลมินทซ์เป็นตระกูลเก่าแก่ซึ่งเคยร่วมเดินทางกับอาร์เลอ ไฮเนสเซินในการอพยพสู่ดินแดนใหม่ มารดาเสียชีวิตเมื่อยูเลียนอายุสองขวบ ส่วนบิดาตายในหน้าที่เมื่อยูเลียนอายุแปดปี เขาจึงไปอยู่กับย่า จนกระทั่งย่าเสียชีวิตเมื่อเขาอายุสิบปี ยูเลียนไม่มีรูปถ่ายของพ่อแม่เลย กระทั่งทราบในภายหลังว่าย่าเป็นคนเผารูปถ่ายทิ้งทั้งหมด เนื่องจากเธอรับไม่ได้ที่ลูกชายไปแต่งงานกับสตรีผู้ลี้ภัย ทำให้ยูเลียนตระหนักว่าย่าของเขาให้ความสำคัญกับตระกูลเป็นอย่างมาก เขาพบกับพันเอกหยางเป็นครั้งแรกในปีอวกาศ 796 ขณะนั้นอายุได้สิบสี่ปี และได้อยู่ภายใต้การอุปการะของหยางตามกฎหมายทราเวอร์ หรือที่เรียกว่า "รัฐกำหนดยามศึกสงครามว่าด้วยสวัสดิการบุตรทหาร"

ภายหลังการรุกรานจักรวรรดิกาแล็กซี หยางได้ดำรงตำแหน่งผู้บัญชาการฐานและกองเรือประจำฐานอีเซอร์โลน ยูเลียนจึงย้ายตามไปอยู่กับหยางที่อีเซอร์โลน และได้รับตำแหน่งในกองทัพที่เรียกว่า "พนักงานพลเรือนเทียบเท่าสิบโทกองประจำการ"

ในช่วงที่คณะรัฐประหารเข้ามามีอำนาจ เขาได้แสดงความไม่ไว้ใจต่อพันเอกบักดาซในช่วงแรก เพราะกลัวว่าบักดาซจะมาทำร้ายหยาง แต่หยางได้เข้ามาห้ามไว้ ภายหลังปราบคณะรัฐประหารสำเร็จ ยูเลียนได้เลื่อนขั้นเป็นสิบเอก (ถือเป็นชั้นประทวนเต็มตัว) ทำให้ยูเลียนมีสิทธิ์ที่จะเป็นนักบินยานรบสปาร์ตาเนียนในปีอวกาศที่ 798 ซึ่งในศึกแรกของยูเลียน เขาสามารถทำลายวัลคือเรอสามเครื่อง และเรือลาดตระเวนข้าศึกหนึ่งลำ เขาจึงได้รับการเลื่อนยศเป็นจ่าสิบอวกาศ

พฤษภาคม ปีอวกาศที่ 798 ช่วงปลายยุทธการอีเซอร์โลนครั้งที่ 8 ยูเลียนสามารถคาดเดาแผนการที่จักรวรรดิจะใช้ ทำให้กองทัพเสรีพันธมิตรได้รับชัยชนะในศึกดังกล่าว เขาได้เลื่อนยศเป็นดาบอวกาศ ต่อมา ยูเลียนได้เลื่อนยศเป็นร้อยตรี ถือเป็นนายทหารสัญญาบัตรเต็มตัว และถูกโยกย้ายไปทำหน้าที่เป็นคณะผู้ช่วยฝ่ายทหาร สำนักงานข้าหลวงใหญ่เสรีพันธมิตรดาวเคราะห์ประจำเฟซาน

ในช่วงที่แคว้นเฟซานถูกกองทัพจักรวรรดิบุกยึดด้วยปฏิบัติการรักนาร็อก ยูเลียนให้ความช่วยเหลือข้าหลวงใหญ่เฮ็นส์โลว์หลบหนีจากเฟซาน และใช้อุบายจนสามารถยึดเรือพิฆาตจักรวรรดิแล้วเดินทางกลับดาวหลักไฮเนสเซิน ยูเลียนจึงได้รับการเลื่อนยศเป็นร้อยโท

ในปีอวกาศ 799 ยูเลียนและพวก ร่วมมือกับบอริส โคเนฟ ในการสำรวจฐานใหญ่ของสังฆจักรเทร์ร่าในเทือกเขาหิมาลัยที่ดาวโลก ซึ่งพวกเขาก็ได้พบกับพันโทคอนราท ลินเซอร์ ที่กำลังสำรวจดาวโลกอยู่พอดี

หลังการอสัญกรรมของจอมพลหยาง ก็ได้มีการจัดตั้งสาธารณรัฐอีเซอร์โลนในเดือนสิงหาคม ปีอวกาศ 800 โดยมีเฟรเดริกา กรีนฮิลล์ เป็นมุขมนตรี ยูเลียนได้เป็นผู้บัญชาการใหญ่ของกองทัพรัฐบาลสาธารณรัฐอีเซอร์โลน ซึ่งในช่วงยุทธการศิวะ เขานำกองเรือฝ่าวงล้อมของกองเรือจักรวรรดิ และนำยานระบายพลเข้าประกบเรือธงบรึนฮิลด์ และนำกรมทหารโรเซินริทเทอร์ตีฝ่าหน่วยมหาดเล็กรักษาพระองค์จนเข้าถึงห้องที่ประทับของไคเซอร์ไรน์ฮาร์ดในตอนเช้าของวันที่ 1 มิถุนายน โดยที่เขายังใส่ชุดเกราะที่มีเลือดเต็มตัว ไรน์ฮาร์ดชื่นชมในความกล้าหาญของยูเลียน และตกลงที่จะเข้าสู่การเจรจาสันติภาพ

หลังจากสงครามสิ้นสุด เขาคบหากับคาธาโรเซอ ฟอน คร็อยเซอร์ ซึ่งเป็นลูกสาวของพลโทเชินคอพฟ์
สภาปฏิวัติซิริอุส

**สภาปฏิวัติซิริอุส** เป็นชื่อเรียกคณะปกครองของแนวร่วมต้านโลก ประกอบด้วยเหล่าผู้แทนจากดาวนิคมทั้งหมดของดาวโลก เมื่อซิริอุสได้รับชัยชนะในสงครามเทร์ร่า-ซิริอุส ผู้นำซิริอุส-คาร์ล พาล์มเกร็น ทำการแปรรูปแนวร่วมต่อต้านโลกขึ้นเป็นรัฐชาติที่เรียกว่าสาธารณรัฐซิริอุส โดยมีตัวเขาเป็นผู้นำคนแรก หลังจากนั้น สภาปฏิวัติซิริอุสก็กลายเป็นฝ่ายนิติบัญญัติของสาธารณรัฐซิริอุส
ยุทธการศิวะ

**ยุทธการศิวะ** เป็นการสู้รบครั้งสุดท้ายระหว่างสาธารณรัฐอีเซอร์โลนกับนวจักรวรรดิ จุดสำคัญในศึกครั้งนี้ได้แก่ การพบกันครั้งแรกของไคเซอร์ไรน์ฮาร์ดและยูเลียน มินทซ์ การเปิดเผยว่าไคเซอร์ป่วยใกล้สวรรคต และการเสียชีวิตของทหารคนสำคัญหลายราย

ยุทธการครั้งนี้จบลงด้วยการประนีประนอมของทั้งสองฝ่าย จักรวรรดิยินยอมให้ระบบดาวบาอลัตมีอำนาจปกครองตนเอง แลกกับการส่งมอบปราการอีเซอร์โลนคืนให้จักรวรรดิ
ฟริทซ์ โยเซฟ บิทเทินเฟ็ลด์

**ฟริทซ์ โยเซฟ บิทเทินเฟ็ลด์** เป็นนายทหารจักรวรรดิกาแล็กซี เขาเป็นนายทหารที่มีอุปนิสัยห้าวและใจร้อน และชอบทำการยุทธแบบอุกอาจ กองเรือของเขามีได้รับการตั้งชื่อว่าชวาร์ทลันเซินไรเทอร์ (พลหอกทมิฬ) ซึ่งมีความโดดเด่นในอำนาจการโจมตี

บิทเทินเฟ็ลด์ขึ้นชื่อว่ามีอุปนิสัยห้าวหัวร้อน และตรงไปตรงมา เขาถูกเปรียบเปรยจากนายพลเม็คลิงเงอร์ว่าเป็นเหมือนวัวกระทิง เขาไม่ปิดบังความรู้สึกชิงชังที่ตนเองมีต่อเพาล์ ฟอน โอเบอร์ชไตน์ และมักพูดจาไม่ดีถึงโอเบอร์ชไตน์อย่างเปิดเผย
ยาค็อบ เฮาพท์มัน

**ยาค็อบ เฮาพท์มัน** เป็นนายทหารชาวจักรวรรดิกาแล็กซี เขาเข้าร่วมฝ่ายสันนิบาตลิพชตัทในช่วงสงครามกลางเมือง ก่อนที่จะมาแปรพักตร์มาอยู่กับจอมพลไรน์ฮาร์ด

ในช่วงปีอวกาศ 797 เฮาพท์มันในยศพันตรีร่วมมือกับพันเอกอันโทน เฟลเนอร์ ในความพยายามที่จะจับตัวเกรฟินแห่งกรือเนอวัลด์เป็นตัวประกันแต่ประสบความล้มเหลว เขาหลบหนีไปยังปราการไกแอสบวร์คพร้อมกับขุนนางในสันนิบาตลิพชตัท ต่อมาเขาได้ตัดสินใจแปรพักตร์เป็นสายลับให้ไรน์ฮาร์ด โดยลอบติดต่อผ่านทางพันเอกเฟลเนอร์ นายทหารคนสนิทพลโทโอเบอร์ชไตน์

ภายหลังไรน์ฮาร์ดสถาปนานวจักรวรรดิ และทำการผนวกเสรีพันธมิตรดาวเคราะห์ เขามียศเป็นพันเอก และมีส่วนร่วมในการปราบปรามการจลาจลที่เรือนจำบนดาวเคราะห์ไฮเนสเซิน
ซูซานน่า ฟอน เพเนอมึนเดอ

**ซูซานน่า ฟอน เพเนอมึนเดอ** เป็นหม่อมในจักรพรรดิฟรีดริชที่ 4 หล่อนเป็นคนโปรดของจักรพรรดิฟรีดริชเป็นเวลาหลายปี ก่อนที่จะสูญเสียตำแหน่งนี้ให้แก่อันเนโรเซอ ฟอน กรือเนอวัลด์ พี่สาวของไรน์ฮาร์ด

เพเนอมึนเดอเคยเป็นหม่อมคนโปรดของไคเซอร์ฟรีดริชที่ 4 นางเคยมีครรภ์กับฟรีดริชสามครั้ง ครั้งแรกได้พระโอรสแต่สิ้นพระชนม์ขณะคลอด อีกสองครั้งจบลงด้วยภาวะแท้งบุตร เชื่อกันว่าการตายของพระโอรสเป็นฝีมือของเฟือสท์แห่งลิทเทินไฮม์ และกราฟแห่งแฮกซ์ไฮม์เมอร์ หรือไม่ก็โดยดยุกแห่งเบราน์ชไวค์ เพราะหากพระโอรสองค์นี้อยู่รอดก็จะกลายเป็นรัชทายาทอันดับหนึ่งแทนที่บุตรสาวของลิทเทินไฮม์และแฮกซ์ไฮม์เมอร์

เมื่ออันเนโรเซอถูกรับเข้าวังและกลายเป็นคนโปรดที่สุดแทนที่นาง เธอไม่อาจยอมรับการสูญเสียสถานะนี้ได้ จึงวางแผนการเพื่อให้ตนเองกลับมาเป็นที่หนึ่งในราชสำนักอีกครั้ง เธอพุ่งเป้าหมายไปที่แผนลอบสังหารไรน์ฮาร์ด ฟอน มือเซิล น้องชายของอันเนโรเซอ แม้ว่าแผนจะไม่สำเร็จ แต่ก็ไม่เหลือหลักฐานที่จะสาวถึงเธอได้

ในปีอวกาศที่ 796 ไคเซอร์มีพระบัญชาให้เพอเนอมึนเดอย้ายออกจากวังหลวงไปอาศัยในชนบท เธอสิ้นหวังมากจนตัดสินใจร่วมมือกับไฟรแฮร์แห่งฟเลเกิล วางแผนสังหารอันเนโรเซอให้ดื่มไวน์พิษและจะจัดฉากให้เป็นการฆ่าตัวตายกับชู้รักที่เป็นสามัญชน เธอยึดติดกับองค์ไคเซอร์ถึงขนาดเชื่อว่าถ้าอันเนโรเซอตายแล้ว ไคเซอร์ฟรีดริชจะกลับมาหานาง

เพเนอมึนเดอลักพาตัวอันเนโรเซอได้สำเร็จ แต่ก็ถูกพลโทเคียร์ชไอส์, พลโทร็อยเอินธาล พลโทมิทเทอร์ไมเออร์ และพลจัตวาโอเบอร์ชไตน์ มาช่วยเหลือได้อย่างรวดเร็ว เมื่อแผนการล้มเหลว นางถูกจับกุมและถูกพิพากษาประหารชีวิต ในการนี้ ไคเซอร์ฟรีดริชโปรดเกล้าให้ประทานไวน์พิษแก่นาง รัฐบาลจักรวรรดิประกาศว่านางเสียชีวิตจากเหตุธรรมชาติ ไคเซอร์ฟรีดริชเสด็จร่วมงานศพเธอเป็นการส่วนพระองค์
ยุทธการอมฤตสระ

**ยุทธการอมฤตสระ** เป็นยุทธการครั้งใหญ่ที่สุดในการรุกรานจักรวรรดิกาแล็กซี และเป็นยุทธการสุดท้ายในปฏิบัติการดังกล่าว

## เบื้องหลัง

หลังจากกองเรือเคียร์ชไอส์กำจัดกองเรือขนส่งของเสรีพันธมิตรดาวเคราะห์ บรรดากองเรือจักรวรรดิจึงโหมตีแต่ละกองเรือเสรีพันธมิตรในทันที กำลังรบนอกประเทศเสรีพันธมิตรดาวเคราะห์สูญเสียกำลังรบ 40% ของกำลังทั้งหมดในการโจมตีระลอกแรก แต่กองบัญชาการใหญ่อีเซอร์โลนก็ยังสั่งการให้หน่วยรบที่เหลือระดมสรรพกำลังที่ระบบดาวอมฤตสระเพื่อทำศึกโต้กลับ

กองเรือที่ 3 ของพลโทเลอแฟฟวร์ผู้ล่วงลับเหลือกำลังรบ 50%, กองเรือที่ 5 ของพลโทบิวค็อกเหลือกำลังรบ 70%, กองเรือที่ 8 ของพลโทแอพเพิลตันเหลือกำลังรบ 70%, กองเรือที่ 13 ของพลโทหยางเหลือกำลังรบ 90%, กองเรือที่ 10 ของพลโทอูลานฆูผู้ล่วงลับเหลือกำลังรบ 50% และถูกยุบเข้ากับกองเรือที่ 13, กองเรือที่ 9 ของพลโทอัลซาเลมเหลือกำลังรบ 50%

## เหตุการณ์

อมฤตสระเป็นดาวฤกษ์สีแดงในระบบดาวใกล้ปากทางอีเซอร์โลน กำลังรบนอกประเทศเสรีพันธมิตรดาวเคราะห์วางกำลังในวงโคจรของดาวฤกษ์อมฤตสระ ปีกซ้ายคือกองเรือที่ 5, กองกลางคือกองเรือที่ 8 และปีกขวาคือกองเรือที่ 13 นอกจากนี้ยังวางสนามทุ่นระเบิด 40 ล้านลูกไว้ที่ด้านหลังทัพเพื่อป้องกันการถูกตีขนาบ

กองทัพจักรวรรดิจัดกองเรือเป็นแถวหน้ากระดาน และรุกเข้ามาจากระดับความสูงกว่า พลโทหยางสั่งการให้กองเรือที่ 13 ยิงหัวรบฟิวชั่นสู่ดาวฤกษ์อมตสระ และอาศัยการปะทุของแก๊สร้อนดันกองเรือที่ 13 ไต่ระดับขึ้นอย่างฉับพลัน กองเรือมิทเทอร์ไมเออร์ถูกโจมตีจากทิศ 10 นาฬิกาอย่างไม่คาดคิดจนได้รับความเสียหายไม่น้อย เรือธง*เบวูล์ฟ*ของเขาได้รับความเสียหายที่กราบซ้าย มิทเทอร์ไมเออร์สั่งให้ล่าถอยชั่วคราวและจัดระเบียบใหม่ หยางไม่ได้ไล่ตาม

ในจังหวะนี้ กองเรือพลหอกทมิฬที่อยู่ปีกซ้ายสุดของกองทัพจักรวรรดิ พุ่งเข้ามาหากองเรือที่ 13 จากทิศ 2 นาฬิกา กองเรือที่ 13 สามารถเบี่ยงตัวหลบหลีกได้ กองเรือพลหอกทมิฬจึงพุ่งต่อไปยังกองเรือที่ 8 จากนั้น กองเรือที่ 8 ถูกเจาะเข้าจากด้านขวาและถูกทำลาย เรือธง*กฤษณะ* เสียหายหนักและอัปปางสู่ดาวเคราะห์น้อยดวงหนึ่ง พลโทแอพเพิลตันตายในหน้าที่พร้อมกับเรือธง กองเรือที่ 13 กำลังรบติดพันกองเรือเม็คลิงเงอร์ จึงไม่มีความสามารถจะช่วยเหลือกองเรือที่ 8

หลังจัดการกองเรือที่ 8 กองเรือพลหอกทมิฬปล่อยยานรบวัลคือเรอออกมาเพื่อเข้าตีขนาบกองเรือที่ 13 ที่ติดพันอยู่กับกองเรือเม็คลิงเงอร์ แต่หยางรอจังหวะนี้อยู่แล้ว ระหว่างที่หน่วยวัลคือเรอกำลังเดินทางมา กองเรือที่ 13 รวมกำลังยิงโจมตีกองเรือพลหอกทมิฬ กองเรือพลหอกทมิฬไม่สามารถใช้ปืนใหญ่เรือตอบโต้เพราะจะไปโดนยานรบวัลคือเรอของฝ่ายเดียวกัน

พลโทเคียร์ชไอส์นำกองเรือ 30,000 ลำอ้อมเข้าด้านหลังกองทัพเสรีพันธมิตร และใช้เครื่องกำเนิดอนุภาคเซฟเฟิล เจาะทำลายสนามทุ่นระเบิด ก่อให้เกิดช่องทางปลอดภัยเป็นอุโมงค์กว้าง 200 กิโลเมตรและยาว 300,000 กิโลเมตร กองทัพเสรีพันธมิตรตื่นตะลึงเนื่องจากมันเป็นอุปกรณ์ใหม่ที่จักรวรรดิไม่เคยนำมาใช้งานในสนามรบมาก่อน

ในฉบับนวนิยาย เมื่อเห็นว่าทางหนีกำลังจะถูกปิด เรือรบเสรีพันธมิตรในแถวหน้าสุดในทิศทางนั้นตระหนกตกใจ ทำการเดินเครื่องวาร์ปไดรฟ์โดยไม่ได้คำนวณทิศทางล่วงหน้า ทำให้วงล้อมของจักรวรรดิในทิศทางนั้นพังทลาย หยางจึงนำกองเรือที่เหลือหนีรอดไปได้

ในภาค Die Neue These หยางเหวินหลี่ใช้เรือของอดีตกองเรือที่ 10 ดันเหมืองดาวเคราะห์น้อยที่เลิกไปในสหพันธ์กาแล็กซีเข้าโจมตีกองเรือพลหอกทมิฬซึ่งเป็นส่วนที่เปราะบางที่สุดของวงล้อมจักรวรรดิ และนำกำลังรบที่เหลือของเสรีพันธมิตรหลบหนีไปได้

## เกร็ด

* นายแพทย์เซลเลอ บิดาของเอมีล ฟอน เซลเลอ ปฏิบัติหน้าที่บนเรือลาดตระเวนจักรวรรดิและเสียชีวิตในยุทธการครั้งนี้
อาร์ทัวร์ ฟอน ชไตรท์

**อาร์ทัวร์ ฟอน ชไตรท์** เป็นนายทหารของจักรวรรดิกาแล็กซี เดิมเป็นคนในสังกัดดยุกแห่งเบราน์ชไวค์ แต่ภายหลังสิ้นสุดการทัพลิพชตัท ก็ได้รับการทาบทามให้เป็นนายทหารคนสนิทของไรน์ฮาร์ด ต่อมาดำรงตำแหน่งสมุหราชองรักษ์

## ประวัติ

เขาปรากฏตัวในช่วงเดือนมกราคม ปีอวกาศที่ 796 โดยทำหน้าที่เป็นที่ปรึกษาด้านความปลอดภัยให้ดยุกแห่งเบราน์ชไวค์ ในช่วงที่เฟือสท์แห่งคล็อพชต็อค วางแผงปลงพระชนม์ไคเซอร์ฟรีดริชที่ 4 (แต่ล้มเหลว) ในงานเลี้ยงที่คฤหาสน์เบราน์ชไวค์ ห้องโถงที่ใช้ในการจัดงานเลี้ยงนั้นถูกวางระเบิดจนทำให้เกิดความเสียหาย ทางด้านชไตรท์ได้เข้ามายังที่เกิดเหตุ เพื่อทำการตรวจสอบชนิดของระเบิด พร้อมกับสัมภาษณ์ผู้รอดชีวิตไปพร้อมกัน ซึ่งหนึ่งในผู้รอดชีวิต มีไรน์ฮาร์ดรวมอยู่ด้วย

## สงครามกลางเมือง

หลังจากการสวรรคตของไคเซอร์ฟรีดริชที่ 4 เขาได้ชี้แจงต่อดยุกเบราน์ชไวค์ว่า ให้หลีกเลี่ยงการต่อสู้กับไรน์ฮาร์ด แต่ดยุกเบราน์ชไวค์ได้ปฏิเสธ แถมในตอนนั้น ความพยายามที่จะจับตัวท่านหญิงกรือเนอวัลด์เป็นตัวประกันโดยพันเอกเฟลเนอร์ประสบความล้มเหลว ไรน์ฮาร์ดจึงเริ่มปฏิบัติการควบคุมดาวหลวงโอดิน

สมาชิกสันนิบาตขุนนางถูกจับกุมหลายคน ชไตรท์คือหนึ่งในนั้น ไรน์ฮาร์ดทราบจากสายข่าวว่าชไตรท์เคยเสนอให้เบราน์ชไวค์ลอบสังหารตัวเอง ชไตรท์ยอมรับกับไรน์ฮาร์ดอย่างตรงไปตรงมาและชี้แจงว่า *“เพราะถ้าปล่อยท่านไว้ จะต้องเกิดเรื่องแบบวันนี้ขึ้นแน่นอน หากเจ้านายผมเด็ดขาดกว่านี้ล่ะก็ คนที่ถูกใส่กุญแจมือตอนนี้คงไม่ใช่ผม แต่เป็นท่าน”​*

ไรน์ฮาร์ดนับถือในความซื่อตรง ความใจกล้า และความคิดความอ่านของชไตรท์ จึงอนุญาตให้ปล่อยตัวเขากลับไปหาดยุกแห่งเบราน์ชไวค์ ชไตรท์ปฏิเสธพร้อมชี้แจงอีกว่าหากตนกลับไปหาเจ้านายคงไม่พ้นถูกสงสัยว่าเป็นไส้ศึก ไรน์ฮาร์ดจึงชักชวนชไตรท์มาเป็นลูกน้องแต่ถูกปฏิเสธ อ้างว่ายังทำใจไม่ได้ที่จะต้องเห็นเจ้านายเก่าเป็นศัตรู ซึ่งไรน์ฮาร์ดก็เข้าใจ

## คืนสู่ราชการทหาร

หลังสิ้นสุดสงครามกลางเมือง ญาติฝ่ายหนึ่งของชไตรท์ซึ่งเป็นขุนนางสมาชิกสันนิบาตถูกยึดทรัพย์และมีความเป็นอยู่ลำบาก จึงมาขอความช่วยเหลือจากชไตรท์ให้ช่วยพูดกับไรน์ฮาร์ด ชไตรท์ติดหนี้บุญคุณญาติคนดังกล่าวจึงไม่อาจปฏิเสธ ชไตรท์ขอเข้าพบไรน์ฮาร์ด ไรน์ฮาร์ดยินดีเมตตาญาติคนดังกล่าว แต่ตั้งเงื่อนไขว่าชไตรท์ต้องมาทำงานให้เขา ชไตรท์จึงกลับเข้ารับราชการในยศพลตรี ในตำแหน่งนายทหารคนสนิทผู้บัญชาการสูงสุดกองทัพจักรวรรดิ

ชไตรท์มีบทบาทในปฏิบัติการรักนาร็อก, มีส่วนยับยั้งการลอบสังหารไรน์ฮาร์ดของไฟร์แฮร์แห่งคุมเมิล และมีส่วนในการต่อต้านการกบฏของจอมพลร็อยเอินธาล
จักรพรรดิฟรีดริชที่ 3

**จักรพรรดิฟรีดริชที่ 3** ทรงเป็นไคเซอร์กาแล็กซีองค์ที่ 20 แห่งราชวงศ์โกลเดินบาม ระหว่างปีอวกาศที่ 639 ถึง ปีอวกาศที่ 645 รัชสมัยของพระองค์ถูกเรียกว่าเป็น "หกปีแห่งสีแดงแก่" ซึ่งเต็มไปด้วยแผนสมคบคิดและการทุจริต

## ประวัติ

ฟรีดริชที่ 3 เป็นหลานปู่ในจักรพรรดิฟรีดริชที่ 2 และเป็นบุตรบุญธรรม​ของจักรพรรดิเลออนฮาร์ดที่ 2 ผู้มีศักดิ์เป็นลุง ก่อนที่​จะขึ้นครองราชย์​ ได้มีข่าวลือว่า พระองค์ทรงมีความสัมพันธ์​ทางเพศกับไคเซอรินคริสทิน ซึ่งเป็นแม่บุญธรรม​ของตนเอง

อย่างไรก็ตาม พระองค์​ก็ได้ขึ้นครองราชย์ในปีอวกาศ 639 ในรัชสมัยของพระองค์มีการค้นพบรัฐชาติเสรีพันธมิตรดาวเคราะห์ พระองค์ไม่ยอมรับว่าอีกฝ่ายมีสถานะเป็นประเทศ และประกาศให้อีกฝ่ายเป็นกลุ่มกบฏ ทรงบัญชาให้พระโอรสคนที่สาม จอมพลแกรนด์ดยุกแฮร์แบร์ท ยกทัพไปทำลายกลุ่มกบฏดังกล่าว แต่กองเรือใหญ่ของแกรนด์ดยุกแฮร์แบร์ทกลับได้รับความพ่ายแพ้เบ็ดเสร็จในยุทธการดากอน ทำให้อำนาจที่ดำรงอยู่อย่างมั่นคงยาวนานของจักรวรรดิเริ่มสั่นคลอน และทำให้พระองค์เป็นที่รู้จักในฐานะ “ผู้ปราชัย”​ จากประชาชน และเกิดการลี้ภัยและอพยพครั้งใหญ่ของชาวจักรวรรดิไปยังเสรีพันธมิตร

จักรพรรดิฟรีดริชที่ 3 สวรรคตในปีอวกาศที่ 645 พระอนุชาต่างมารดาของพระองค์ ได้ขึ้นครองราชย์เป็นจักรพรรดิมัคซีมีเลียน โยเซฟที่ 1 แต่ครองราชย์เพียงไม่นานก็สละบัลลังก์ให้แก่แกรนด์ดยุกกุสทัฟผู้เป็นหลานอา
คริสทอฟ ฟอน เคอเฟินฮิลเลอร์

**คริสทอฟ ฟอน เคอเฟินฮิลเลอร์** เป็นอดีตข้าราชการกระทรวงมหาดไทยจักรวรรดิ และเคยเป็นพันเอกในกองทัพจักรวรรดิ เขาเข้าร่วมในยุทธการติอามัตครั้งที่ 2 และตกเป็นเชลยของเสรีพันธมิตร ต่อมาได้รับสัญชาติและสภาพพลเมืองเสรีพันธมิตร

## ประวัติ

### ในจักรวรรดิ

คริสทอฟ ฟอน เคอเฟินฮิลเลอร์ เกิดเมื่อปีอวกาศที่ 717 ในครอบครัวขุนนางที่ดาวหลวงโอดิน เคอเฟินฮิลเลอร์แต่งงานกับลูกสาวขุนนางยศกราฟคนหนึ่ง แต่เพียงหนึ่งปีหลังการแต่งงาน นางก็ขอหย่ากับเขาโดยสารภาพว่านางนอกใจเขาไปมีความสัมพันธ์กับสถาปนิกหนุ่มคนหนึ่งและนางอยากแต่งงานใหม่กับสถาปนิกหนุ่มคนนั้น เคอเฟินฮิลเลอร์รักนางมากจึงไม่ยอมหย่า ในที่สุดนางก็ทิ้งเขาไป

พี่ชายของสถาปนิกหนุ่มพยายามตามตัวเคอเฟินฮิลเลอร์ให้เซ็นชื่อในใบหย่าหลายต่อหลายครั้ง ถึงขนาดยอมเสนอเงินจำนวนหนึ่งแลกกับลายเซ็น แต่เคอเฟินฮิลเลอร์ก็ปฏิเสธเรื่อยมา จนในที่สุด ครอบครัวฝ่ายหญิงใช้เส้นสายในกระทรวงมหาดไทยจักรวรรดิอันเป็นที่ทำงานของเคอเฟินฮิลเลอร์ โอนย้ายเขาไปรับราชการที่นิคมชายแดน เขาฝืนจำยอมต้องปฏิบัติตามคำสั่งดังกล่าว ใจเขายิ่งแตกสลายเมื่อรู้ข่าวว่านางมีลูกกับสถาปนิกหนุ่มคนนั้น เคอเฟินฮิลเลอร์จึงขอโอนย้ายตัวเองเป็นข้าราชการทหาร โดยหวังที่จะตายในสนามรบ

เคอเฟินฮิลเลอร์เข้าเป็นนายทหารผู้ช่วยของพลเอกคริสทอฟ ฟอน มิชาเอลเซิน และต่อมาถูกโอนย้ายไปสังกัดกรมข่าวทหารในบัญชาของพลเอกโคเซิล เคอเฟินฮิลเลอร์อยู่บนเรือธง *ไดอาเรียม* ในยุทธการติอามัตครั้งที่ 2 เมื่อเรือธงถูกโจมตีและพลเอกโคเซิลเสียชีวิต เคอเฟินฮิลเลอร์ได้รับคำสั่งให้ยอมจำนนต่อเสรีพันธมิตร

### ในเสรีพันธมิตร

หลังยอมจำนนต่อเสรีพันธมิตรแล้ว เคอเฟินฮิลเลอร์ตลอดจนเชลยเพื่อนร่วมชาติคนอื่นๆถูกส่งตัวไปยังค่ายกักกันที่ดาวเคราะห์เอโคเนียในระบบดาวแทนาทอส ขณะที่เพื่อนร่วมชาติคนอื่นๆต่างฝันหาวันที่จะได้กลับจักรวรรดิ แต่เคอเฟินฮิลเลอร์กลับไม่แยแสถึงเรื่องนั้นเลย เพราะตราบใดที่เขาเป็นเชลยอยู่ที่อีกฝั่งหนึ่งของกาแล็กซี สภาพการสมรสระหว่างเขากับภรรยาก็จะยังคงอยู่ และนางจะไม่มีวันแต่งงานใหม่ได้

เมื่อมีเชลยเสียชีวิตในค่าย เคอเฟินฮิลเลอร์จะรับหน้าที่เป็นผู้เขียนจดหมายแจ้งไปยังครอบครัวของผู้เสียชีวิต ต่อมาเขาได้รับความไว้วางใจให้มีอำนาจในการดูแลเหล่าเชลย เจ้าหน้าที่เสรีพันธมิตรจำนวนมากเคารพนับถือเขา และเสนอส่งตัวเขากลับจักรวรรดิผ่านพิธีการแลกเปลี่ยนนักโทษ แต่เขาก็ปฏิเสธทุกครั้ง
ศูนย์ยุทธนาธิการ

**ศูนย์ยุทธนาธิการ** เป็นกองบัญชาการส่วนกลางของกองทัพเสรีพันธมิตรดาวเคราะห์ (เทียบเท่ากองบัญชาการใหญ่กองทัพจักรวรรดิ) อยู่ภายใต้การกำกับของสำนักกรรมาธิการกลาโหม ศูนย์ยุทธนาธิการตั้งอยู่ห่างจากกรุงไฮเนสเซินโพลิสไปราวร้อยกิโลเมตร อาคารหลักสูง 55 ชั้นเหนือพื้นดินและลึก 88 ชั้นลงไปใต้ดิน หอประชุมใหญ่ตั้งอยู่ที่ชั้นใต้ดิน 4

ศูนย์ยุทธนาธิการเป็นส่วนบังคับบัญชาสูงสุดของของทหารฝ่ายรบทั้งปวง (ในขณะที่ทหารฝ่ายช่วยรบอยู่ในบังคับบัญชาของศูนย์บัญชาการช่วยรบ) ผู้บัญชาการศูนย์ยุทธนาธิการ ถือเป็นผู้บังคับบัญชาของผบ.กองเรืออวกาศ, ผบ.กองบัญชาการรักษาดาวหลัก, ผบ.หน่วยบัญชาการสงครามทางบก, และบรรดาเจ้ากรมฝ่ายรบ

## โครงสร้าง

* ผู้บัญชาการศูนย์ยุทธนาธิการ
	+ รองผู้บัญชาการศูนย์ยุทธนาธิการ (3 อัตรา)
	+ เสนาธิการทหาร
	+ เลขานุการศูนย์ยุทธนาธิการ
		- รองเลขานุการศูนย์ยุทธนาธิการ
จักรพรรดิออทฟรีดที่ 1

**จักรพรรดิออทฟรีดที่ 1** ทรงเป็นไคเซอร์กาแล็กซีองค์ที่ 4 แห่งราชวงศ์โกลเดินบาม

จักรรพรรดิออทฟรีดที่ 1 เป็นพระโอรสในจักรพรรดิริชชาร์ทที่ 1 พระองค์ไม่มีความสนพระทัยในศิลปกรรม วรรณกรรม หรือคีตกรรม เฉกเช่นพระราชบิดา หนังสือที่ทรงอ่านมีเพียงบันทึกเกี่ยวกับไคเซอร์รูดอล์ฟและวารสารการแพทย์ พระองค์ถูกเรียกว่า "บุรุษสีเถ้า" ผู้มีบุคลิกภาพซึมเซา ทรงมีแนวคิดอนุรักษ์นิยมซึ่งต่อต้านการปฏิรูปและการเปลี่ยนแปลง และยึดติดกับลักษณะการปกครองของรูดอล์ฟ รัชสมัยของพระองค์อาจจะเป็นรัชสมัยที่น่าเบื่อและขาดสีสันที่สุดของราชวงศ์

พระองค์เป็นคนที่เอาการเอางานกว่าพระบิดา ทรงปฏิบัติพระองค์อย่างเป็นผู้ศักดิ์สิทธิ์และละเมิดมิได้ และไม่มีอารมณ์ตอบสนองต่อสิ่งใด ประหนึ่งว่าพระองค์เกิดมาเพื่อปฏิบัติกิจของประมุขแห่งรัฐเท่านั้น พระองค์จะทรงปฏิบัติราชการตามกำหนดการอย่างเคร่งครัด และไม่ยินยอมให้มีสิ่งใดนอกเหนือกำหนดการมาก่าวล่วงความศักดิ์สิทธิ์และละเมิดมิได้ของพระองค์ ต่อให้เป็นเหตุการณ์อุบัติเหตุครั้งใหญ่ที่มีผู้เสียชีวิตนับหมื่นคน

ด้วยเหตุนี้ อำนาจจึงอยู่ในมือของบวร์คกราฟแห่งเอ็คฮาร์ท ผู้เป็นองคมนตรีและสมุหพระราชวัง ซึ่งทำหน้าที่ดูแลกำหนดการของพระองค์ ท้ายที่สุด พระองค์เหมือนเป็นเพียงตรายางของเอ็คฮาร์ท
ฮันส์ ดีทริช ฟอน เซคท์

**ฮันส์ ดีทริช ฟอน เซคท์**เป็นนายทหารของจักรวรรดิกาแล็กซี มีบทบาทในยุทธการอีเซอร์โลนครั้งที่ 7

ในช่วงปีอวกาศ 794 เขาทำงานร่วมกับพลเอกชต็อคเฮาเซินในการป้องกันปราการอีเซอร์โลน แม้ว่าเขากับพลเอกชต็อคเฮาเซินจะไม่ค่อยถูกกัน แต่ก็ร่วมกันป้องกันปราการอีเซอร์โลนจากการโจมตีของฝ่ายเสรีพันธมิตร

ในช่วงวันที่ 14 พฤษภาคม ปีอวกาศ 796 กองเรือของหยางแทรกซึมเข้าปราการอีเซอร์โลน พลเอกชต็อคเฮาเซินอยู่รักษาการณ์ปราการ ส่วนตนเองได้ไปออกรบนอกปราการ โดยที่เขาไม่ได้สนใจฟังคำเตือนของพันเอกโอเบอร์ชไตน์ ที่ว่าไม่ให้ออกนอกปราการ เพราะกลัวว่าจะเป็นกับดักของศัตรู

เมื่อหยางและคนอื่นๆ สามารถเข้าควบคุมปราการอีเซอร์โลน ก็ได้ส่งข้อความไปถึงเขา เพื่อหวังว่าเขาจะยอมแพ้ แต่เขาได้ปฏิเสธ สุดท้ายเขาถูกลำแสงฆ้อนแห่งธอร์โจมตีจนผลาญเป็นจุน
ยุคทองแห่งมนุษยชาติ

**ยุคทองแห่งมนุษยชาติ** เป็นยุคประวัติศาสตร์ตั้งแต่ปีอวกาศที่ 1 ถึงปีอวกาศที่ 201 หรือก็คือเป็นสองศตวรรษแรกของการก่อตั้งสหพันธ์กาแล็กซี

หลังมนุษยชาติเผชิญกับสงครามและความวุ่นวายมาเป็นเวลากว่า 300 ปี มนุษยชาติได้รวมเป็นหนึ่งเดียวอีกครั้งภายใต้สหพันธ์กาแล็กซี นำไปสู่ยุคใหม่ที่รุ่งโรจน์ของมวลมนุษย์ ศิลปะและวิทยาศาสตร์มีความก้าวหน้าอย่างรวดเร็ว เรือสำรวจของสหพันธ์ได้ค้นพบและตั้งถิ่นฐานยังดาวเคราะห์ต่างๆมากมาย จากปลายสุดของแขนกาแล็กซีจรดยังใจกลางกาแล็กซี

ความรุ่งโรจน์ดำเนินไปสองศตวรรษ แล้วจึงเข้าสู่ความชะงักงัน นวัตกรรมและการค้นพบใหม่ๆล้วนหยุดชะงัก รัฐบาลสหพันธ์จมสู่วังวนแห่งการแย่งชิงอำนาจทางการเมืองและผลประโยชน์เพื่อพวกพ้อง โครงสร้างพื้นฐานต่างๆซึ่งสร้างเสร็จครึ่งๆกลางๆล้วนถูกปล่อยทิ้งร้าง วิถีชีวิตและวัฒนธรรมของสังคมค่อยๆเสื่อมถอย ผู้คนจมสู่บ่วงของยาเสพติด, การติดเหล้า, สำส่อน อัตราอาชญากรรมพุ่งทะยาน

นักวิชาการบางคนกล่าวโทษภาวะนี้ว่าเกิดจากการที่มนุษย์ไร้ความเชื่อในศาสนา ดั่งที่ อี.เจ แม็คเคนซี (E.J. Mackenzie) นักประวัติศาสตร์อุดมคตินิยมระบุไว้ว่า *"ปัจจัยหนึ่งที่ทำให้เกิดแนวโน้มเช่นนี้ คือการถดถอยของอิทธิพลทางศาสนา หลังดาวโลกรวมเป็นหนึ่ง...ในสงครามสิบสามวัน กับยุคทมิฬเก้าสิบปีต่อจากนั้น...จนแล้วจนรอด ไม่มีพระเมสสิยาห์ปรากฎ ไม่มีพระเจ้าจุติ ทุกคนสำนึกว่าไม่มีเทพยดาตนใดจะมาช่วย"*

ไม่ว่าจะเป็นเพราะเหตุผลนั้นหรือไม่ สหพันธ์ก็ถึงคราวเสื่อมถอยต่อเนื่อง จนกระทั่งรูดอล์ฟ ฟอน โกลเดินบาม ขึ้นสู่อำนาจ นักประวัติศาสตร์ดี. ซินแคลร์ เคยเขียนบทวิพากษ์ไว้ว่า *"พวกเขาเชื่อว่าความเจ็บป่วยของสังคมมนุษย์ จำเป็นต้องได้รับการรักษาอย่างจริงจัง การวินิจฉัยนี้ไม่ถือว่าผิด แต่สิ่งที่พวกเขาทำผิด คือการไม่เลือกวิธีรักษาระยะยาว เพื่อฟื้นฟูกลไกบำบัดตัวเองของสาธารณรัฐประชาธิปไตย ซึ่งต้องใช้ความอดทนและการเอาใจใส่ แต่กลับเลือกยาออกฤทธิ์เร็วซึ่งมีผลข้างเคียงหลายประการ นั่นคือยาแรงที่เรียกว่า “ระบอบเผด็จการ”"*

## อ้างอิง

1. ↑ LOGH: *Julian's Journey, Mankind's Journey*
2. ↑ อ้างอิงผิดพลาด: ป้ายระบุ `<ref>` ไม่ถูกต้อง
ไม่มีการกำหนดข้อความสำหรับอ้างอิงชื่อ `one`
โทม่า ฟอน ชต็อคเฮาเซิน

**โธม่า ฟอน ชต็อคเฮาเซิน**เป็นนายทหารของจักรวรรดิกาแล็กซี มีบทบาทในยุทธการอีเซอร์โลนครั้งที่ 7

ในช่วงปีอวกาศ 794 เขาทำงานร่วมกับพลเอกเซคท์ในการป้องกันปราการอีเซอร์โลน แม้ว่าเขากับพลเอกเซคท์จะไม่ค่อยถูกกัน แต่ก็ร่วมกันป้องกันปราการอีเซอร์โลนจากการโจมตีของฝ่ายเสรีพันธมิตร

ในช่วงวันที่ 14 พฤษภาคม ปีอวกาศ 796 กองเรือของหยางได้เข้าบุกปราการอีเซอร์โลน พลเอกเซคท์ได้ขอไปออกรบนอกปราการ ส่วนชต็อคเฮาเซินขออยู่รักษาการณ์ปราการ ในระหว่างการระวังภัย เขาอนุญาตให้พันตรี ฟอน ลาเคินเข้ามาในปราการ โดยที่ไม่รู้ว่า พันเอก ฟอน ลาเคิน คือพลจัตวาเชินคอพฟ์ของข้าศึกที่แทรกซึมเข้ามาในปราการ

พันตรี ฟอน ลาเคิน ที่กำลังบาดเจ็บหนัก อ้างว่าเขาเป็นหน่วยราชการลับ ขึ้นตรงต่อจอมพลมึคเคินแบร์เกอร์ เขาได้ข่าวสำคัญยิ่งยวดจากข้าศึก และจำเป็นต้องแจ้งให้แก่ชต็อคเฮาเซินโดยด่วน และโดยตรงเท่านั้น เมื่อพันตรีลาเคินเข้าถึงห้องบัญชาการฐาน ก็ทำการจับตัวชต็อคเฮาเซินไว้เป็นตัวประกัน และเปิดทางให้หยางและคนอื่น ๆ เข้าควบคุมปราการอีเซอร์โลน หลังจากยุทธการ เขาก็ตกเป็นเชลยศึกของฝ่ายเสรีพันธมิตร
กระทรวงการสงคราม

**กระทรวงการสงคราม** เป็นกระทรวงหนึ่งของรัฐบาลจักรวรรดิกาแล็กซี มีหน้าที่กำกับดูแลกองทัพจักรวรรดิ เพื่อป้องกันอาณาเขตจักรวรรดิตลอดจนพระราชอำนาจแห่งไคเซอร์จากภัยคุกคาม

กระทรวงการสงครามตั้งอยู่ในดาวหลวงโอดิน อยู่ภายใต้การกำกับของรัฐมนตรีว่าการกระทรวงการสงคราม ต่อมาในสมัยนวจักรวรรดิ ที่ทำการกระทรวงถูกย้ายไปยังดาวเคราะห์เฟซาน หน่วยงานที่ขึ้นต่อกระทรวงการสงคราม เช่น

* กองบัญชาการใหญ่กองทัพจักรวรรดิ
* กองบัญชาการกองเรืออวกาศ
* กองบัญชาการรักษาดาวหลวง
* กรมสารวัตรทหาร
* กรมกำลังพลทหาร
* กรมเทคนิควิทยาศาสตร์ทหาร
* กรมพลาธิการทหาร
* กรมข่าวทหาร
* กรมยุทธศึกษาทหาร
* กรมแพทย์ทหาร
น็อยเออไรช์ชตัท

**น็อยเออไรช์ชตัท** หรือ **นวจักรวรรดินคร** เป็นโครงการก่อสร้างนครหลวงและนวราชวังบนดาวเคราะห์เฟซาน ซึ่งจะกลายเป็นศูนย์กลางการปกครองของมวลมนุษยชาติ เนื่องจากเฟซานจะตั้งอยู่ตรงกึ่งกลางของสังคมมนุษย์หลังจากที่อาณาเขตของเสรีพันธมิตรดาวเคราะห์ถูกผนวกเป็นรัฐหนึ่งของนวจักรวรรดิ

ไคเซอร์ไรน์ฮาร์ดเปิดเผยเจตนาที่จะย้ายดาวหลวงต่อบรูโน ฟอน ซิลเบอร์แบร์ช ในเดือนมิถุนายน ปีอวกาศที่ 799 ต่อมา มีการป่าวประกาศอย่างเป็นทางการต่อสาธารณชนในวันที่ 8 สิงหาคม ปีอวกาศที่ 799
พระราชวังน็อยเออซ็องซูซี

ด้านล่างคืออุทยานตะวันออก

**พระราชวังน็อยเออซ็องซูซี** หรือ **พระราชวังไกลกังวลใหม่** (新無憂宮) ตั้งอยู่ใกล้กับไรช์ชตัทในดาวหลวงโอดิน เป็นศูนย์กลางอำนาจของราชวงศ์โกลเดินบามและเป็นที่ประทับขององค์ไคเซอร์แห่งจักรวรรดิกาแล็กซี

ที่ใจกลางของพระราชวังเป็นที่ประกับขององค์ไคเซอร์ซึ่งเป็นอาคารที่เด่นหราที่สุด หมู่อาคารรายรอบไม่มีอาคารใดเด่นขึ้นมาเลยเนื่องจากเป็นการมิบังควรที่จะมองที่ประทับของพระองค์จากที่สูง แม้กระทั่งดาวเทียมที่โคจรรอบดาวโอดินก็มิอาจมีแนวโคจรพาดผ่านพระราชวัง

ในวังหลวงมีมหาดเล็กและนางกำนัลทำงานอยู่ราวห้าหมื่นชีวิต แม้จะอยู่ในยุคสมัยที่มีเทคโนโลยีเพรียบพร้อม แต่การทำงานต่างๆโดยใช้แรงงานคนถือเป็นเครื่องแสดงความสูงส่งอย่างหนึ่งของจักรพรรดิ พระราชวังที่ใหญ่โตนี้ไม่มีบันไดเลื่อนหรือทางเลื่อนเลย เนื่องจากจักรพรรดิรูดอล์ฟดำริว่า หากแค่เดินด้วยขาตนเองยังทำไม่ได้แล้วจะมีปัญญาแบกรับทั้งจักรวรรดิได้อย่างไร

หลังจากที่ไคเซอร์ไรน์ฮาร์ดที่ 1 ประกาศย้ายดาวหลวงไปยังเฟซาน พระราชวังน็อยเออซ็องซูซีถูกปรับปรุงใหม่เป็นพิพิธภัณฑ์ศิลปะ ในความดูแลของกรมศิลปากรจักรวรรดิ

## องค์ประกอบ

พื้นที่ส่วนใหญ่ของวังเป็นแบ่งออกเป็นสี่ส่วน ได้แก่

* **อุทยานตะวันออก** เป็นส่วนหน้าและทางเข้าหลักของวัง เป็นที่ตั้งของท้องพระโรงเสด็จออก
* **อุทยานกลาง** เป็นที่ประทับส่วนพระองค์
* **อุทยานตะวันตก** บ้างเรียก **วังหลัง** เป็นตั้งตำหนักของบรรดาหม่อมในพระองค์
* **อุทยานเหนือ** เป็นผืนป่าธรรมชาติขนาดใหญ่ที่ใช้สำหรับการล่าสัตว์

## เกร็ด

* "น็อยเออ" (Neue) มีความหมายว่า ใหม่ / "ซ็องซูซี" (Sanssouci) เป็นชื่อพระราชวังฤดูร้อนของพระเจ้าฟรีดริชที่ 2 แห่งปรัสเซีย ในเมืองพ็อทซ์ดัม ประเทศเยอรมนี
* "ซ็องซูซี" (sans souci) เป็นศัพท์ในภาษาฝรั่งเศส แปลว่า "ไกลกังวล"

## อ้างอิง

1. ↑ 1.0 1.1 บทที่ 3 - แสงอัสดงที่จักรวรรดิ *ตำนานวีรบุรุษแห่งกาแล็กซี* เล่ม 1. เรื่องโดย โยชิกิ ทานากะ. แปลโดย Walker Emp
ไทโอซิน

**ไทโอซิน** เป็นยาสังเคราะห์ มีฤทธิ์ต่อจิตประสาทและก่อให้เกิดการเสพติดในระดับสูง ถูกใช้โดยนิกายโลกเพื่อล้างสมองและควบคุมเหล่าสาวก

ไทโอซินมีลักษณะเป็นผงสีขาวซึ่งละลายน้ำได้ ผู้ได้รับยานี้จะเกิดภาวะเคลิ้มสุขขั้นสูง แต่มีผลข้างเคียงเป็นอาการหลอนประสาทขั้นรุนแรง นอกจากนี้ยังมีผลต่อระบบสืบพันธุ์ของร่างกาย จนอาจทำให้บุตรที่เกิดมามีความบกพร่อง

ไม่ปรากฎว่าไทโอซินถูกสร้างขึ้นโดยใครและเมื่อไหร่ อย่างไรก็ตาม มีการใช้ยาไทโอซินในจักรวรรดิกาแล็กซีมาตั้งแต่ก่อนทศวรรษอวกาศ 780 มันถูกใช้เป็นยาเสพติดเพื่อผ่อนคลายในหมู่ทหารบางส่วนและตามดาวชนบทของจักรวรรดิ

การใช้ยาไทโอซินถือเป็นเรื่องต้องห้ามในกองทัพจักรวรรดิ มันส่งผลร้ายต่อสมรรถภาพการรบของทหาร ดังที่เกิดขึ้นในยุทธการอาร์เล็สไฮม์ในปีอวกาศที่ 792 ทหารที่เสพยาบางส่วนได้ทำการโจมตีข้าศึกก่อนจนกองเรือจักรวรรดิเสียรูปกระบวนและนำไปสู่ความพ่ายแพ้

นอกจากถูกใช้เป็นยาเสพเพื่อผ่อนคลายแล้ว ยังมีการใช้ไทโอซินในจักรวรรดิและเสรีพันธมิตรอย่างลับๆเพื่อล้างสมองผู้คน
โยอาคิม ฟอน น็อยเออชเตาเฟิน

**โยอาคิม ฟอน น็อยเออ-ชเตาเฟิน** เป็นลูกเขยของจักรพรรดิรูดอล์ฟ และได้ดำรงตำแหน่งนายกรัฐมนตรีจักรวรรดิคนแรก ต่อมาเมื่อบุตรชายของเขาได้ขึ้นครองราชย์เป็นจักรพรรดิซีกิสมุนด์ที่ 1 เขาก็ได้รับตำแหน่งผู้สำเร็จราชการแผ่นดิน และเป็นผู้นำในการปราบกลุ่มกบฏหัวสาธารณรัฐนิยมซึ่งปะทุขึ้นในช่วงต้นรัชกาล จนทำให้มีผู้เสียชีวิตกว่าห้าร้อยล้านคน การปราบปรามดังกล่าวส่งผลให้อำนาจการปกครองจักรวรรดิมีความมั่นคง
นายกรัฐมนตรีจักรวรรดิ

ทำเนียบนายกรัฐมนตรีจักรวรรดิ

**นายกรัฐมนตรีจักรวรรดิ** เป็นตำแหน่งหัวหน้ารัฐบาลจักรวรรดิและเป็นตำแหน่งข้าราชการระดับสูงสุดของจักรวรรดิ นายกรัฐมนตรีมาจากการแต่งตั้งตามพระราชอัธยาศัยของไคเซอร์ นายกรัฐมนตรีคนแรกคือโยอาคิม ฟอน น็อยเออชเตาเฟิน

ในรัชสมัยจักรพรรดิคอร์เนลิอัสที่ 2 ผู้ดำรงตำแหน่งนายกรัฐมนตรีจักรวรรดิคือมกุฎราชกุมารออทฟรีด (ต่อมาคือจักรพรรดิออทฟรีดที่ 3) นับตั้งแต่นั้นเป็นต้นมาก็ไม่มีการแต่งตั้งนายกรัฐมนตรีจักรวรรดิอย่างเป็นทางการอีก รัฐมนตรีว่าการกระทรวงการไรช์ (Reichsminister) จึงเป็นรักษาการนายกรัฐมนตรีจักรวรรดินับแต่นั้นเป็นต้นมา และมีธรรมเนียมว่า เมื่อไคเซอร์สวรรคต รักษาการนายกรัฐมนตรีพึงลาออกจากตำแหน่ง

ภายหลังจักรพรรดิฟรีดริชที่ 4 สวรรคตในปีอวกาศที่ 796 เฟือสท์แห่งลิชเทินราเดอ รัฐมนตรีว่าการกระทรวงการไรช์และรักษาการนายกรัฐมนตรี ร่วมมือกับผู้บัญชาการกองเรืออวกาศ-จอมพล ฟอน โลเอินกรัมม์ อัญเชิญท่านชายแอร์วิน โยเซฟ ขึ้นเป็นไคเซอร์องค์ใหม่ ลิชเทินราเดอได้เป็นผู้สำเร็จราชการแผ่นดินและเป็นนายกรัฐมนตรีจักรวรรดิอย่างเป็นทางการนับตั้งแต่สมัยมกุฎราชกุมารออทฟรีด

ที่ทำงานของนายกรัฐมนตรีจักรวรรดิตั้งอยู่ที่ "ทำเนียบนายกรัฐมนตรีจักรวรรดิ" (Die Reichskanzlei) ตรงข้ามพระราชวังน็อยเออซ็องซูซี ซึ่งมีห้องเซฟสำหรับเก็บวัตถุสำคัญและตราลัญจกรแผ่นดิน (Die Reichssiegel)

ภายหลังการสถาปนานวจักรวรรดิและราชวงศ์โกลเดินเนอร์เลอเวอในปีอวกาศที่ 799 มีการแต่งตั้งคณะรัฐมนตรีที่ 1 อย่างไรก็ตาม ตำแหน่งนายกรัฐมนตรีถูกปล่อยว่างเอาไว้ เนื่องจากไคเซอร์ไรน์ฮาร์ดจะทรงเป็นหัวหน้ารัฐบาลด้วยองค์เอง
ไฮเนสเซินโพลิส

**ไฮเนสเซินโพลิส** เป็นเมืองหลวงและเมืองที่ใหญ่ที่สุดของเสรีพันธมิตรดาวเคราะห์ ตั้งอยู่ในซีกโลกเหนือของดาวหลักไฮเนสเซิน เป็นที่ตั้งของศูนย์อำนาจรัฐและศูนย์อำนาจทหารของประเทศ

จุดหมายตาของไฮเนสเซินโพลิส คืออนุสาวรีย์รัฐบิดรไฮเนสเซิน ซึ่งมีความสูงห้าสิบเมตร ต่อมาอนุสาวรีย์แห่งนี้ถูกทำลายโดยคำสั่งของไคเซอร์ไรน์ฮาร์ด เนื่องจากไรน์ฮาร์ดไม่ชื่นชอบค่านิยมการสร้างอนุสาวรีย์ขนาดใหญ่โต นอกจากนี้ ไรน์ฮาร์ดยังดำริว่า วิญญาณของไฮเนสเซินเองก็คงจะยินดี ที่อนุสาวรีย์ของตนเองถูกทำลาย